Mukah lubuk lahirkan pemain berbakat

STATUS Mukah sebagai  antara kawasan  yang sentiasa melahirkan pemain bolasepak berbakat di negeri masih utuh.

Ia berikutan beberapa pemain yang kini sedang bermain dengan pasukan belia negeri dan juga kelab bolasepak di Semenanjung Malaysia.

Menurut Jurulatih Pusat Cemerlang Zon Tengah Mukah, Jamal Wasli, antara yang kini sedang menempah nama di luar negeri ialah Sylvester Adan Ak Selly.

“Dia kini melanjutkan pelajaran di Malaysian Intergrated Business(MIB),Selangor dan bermain mewakili kolej tersebut. Dia juga dibawa jurulatihnya untuk bermain dengan pasukan Southern FC pada Liga Selangor, dan juga Pantai Timur FC di Liga Johor,” katanya.

Selain itu, kata Jamal, Syvester, juga mengikuti pimilihan skuad piala Presiden Negeri Perlis pada 2019  dan antara yang terpilih.

“Walau bagaimanapun, hastrat itu terbantut apabila saat-saat akhir berikutan semua pasukan Perlis termasuk pada Liga Malaysia tarik diri daripada MFL,”  ujarnya.

Tambahnya lagi, Sylvester adalah antara empat pemain dari Mukah yang menyertai  Piala Belia Bawah 19 Tahun Sarawak.

“Selain Sylvester, juga dalam skuad tersebut ialah Rozman Bahari, Melvin Jamil dan Mohd. Hazazi Harsi. Pemain-pemain lain dari kawasan kita ini mewakili pada Piala Presiden dan Piala Belia Bawah 19 Tahun Sarawak ialah Ikhmarrudin Jais, Alfonsus William dan Daniel Alfino,”  katanya lagi.

Manakala di peringkat senior, tidak lain tidak bukan ialah bekas Penjaga Gol Sarawak, Aidil Mohamad antara penjaga gawang terlama bersama pasukan negeri.

“Juga  pemain yang pernah menyarung jersi negeri  ialah penyerang pasukan Mukah,  Sufizal Ismail, “ tambah dia  lagi.

Justeru,  Jamal  yang juga  pernah menyarung  jersi Skuad Sarawak pada tahun 1983 hingga 1987, berharap lebih ramai lagi pemain muda muncul di peringkat negeri dan kebangsaan.

Jurulatih bola sepak sepenuh masa Pusat Cemerlang (PC) Zon Tengah Mukah di bawah Perbadanan Sukan Sarawak ini juga jurulatih PC Zon Tengah Mukah dari tahun 2014 hingga 2019, dan Penolong Ketua Jurulatih Belia U19 Sarawak pada tahun lalu.

Oleh Henry B Siyu

See author's posts


Isu lantikan NC universiti, MSAP dibangkit di Dewan Rakyat hari ini

KUALA LUMPUR: Persoalan sama ada kerajaan akan meneruskan amalan lantikan Naib Canselor (NC) universiti oleh menteri antara yang dibangkitkan pada persidangan Dewan Rakyat hari ini.

Berdasarkan Aturan Urusan Mesyuarat, pertanyaan itu akan dikemukakan Muhammad Islahuddin Abas (PN-Mersing) kepada Menteri Pendidikan Tinggi pada sesi Waktu Pertanyaan-Pertanyaan Menteri.

Beliau juga ingin tahu sama ada lantikan jawatan berkenaan diberikan secara autonomi kepada warga universiti sendiri untuk mengundi naib canselor mereka, susulan keputusan kerajaan tidak memansuhkan Akta Universiti dan Kolej Universiti 1971 (AUKU).

Turut dibangkitkan adalah pertanyaan Khoo Poay Tiong (PH-Kota Melaka) yang meminta Menteri Komunikasi dan Digital menjelaskan mengenai Standard Mandatori Mengenai Penetapan Harga Akses (MSAP) baharu yang mula berkuat kuasa semalam dan kesannya terhadap sektor telekomunikasi serta pengguna dari segi mutu perkhidmatan.

Pada sesi sama, Syerleena Abdul Rashid (PH-Bukit Bendera) pula bertanyakan kepada Menteri Kesihatan berhubung prestasi dalam melancarkan aktiviti dan program mencegah kanser serviks selaras dengan Pelan Tindakan Ke Arah Penghapusan Kanser Serviks di Malaysia 2021-2030.

Dalam sesi Pertanyaan-Pertanyaan Bagi Jawab Lisan pula, Syed Ibrahim Syed Noh (PH-Ledang) meminta Menteri Pengangkutan menyatakan punca dan penyelesaian yang akan diambil berkenaan isu bahaya kemalangan jalan raya dan kematian akibat nahas, yang lebih besar berbanding kes Covid-19.

Selain itu, Menteri Pembangunan Kerajaan Tempatan juga dijadualkan menjawab soalan Onn Abu Bakar (PH-Batu Pahat) yang ingin tahu langkah kementerian itu untuk membendung masalah kenaikan harga rumah yang berterusan.

Selesai sesi soal jawab itu, persidangan Dewan Rakyat akan menyambung semula sesi perbahasan Rang Undang-Undang Perbekalan 2023 di peringkat dasar bagi hari keempat. – Bernama

See author's posts


Farmasi dikompaun RM1,000

MIRI : Padah gagal mempamerkan tanda harga pada topeng muka yang dijual,
sebuah farmasi di sini dikenakan kompaun RM1,000.

Kompuan itu dikeluarkan selepas pegawai penguat kuasa Kementerian
Perdagangan Dalam Negeri dan Hal Ehwal Pengguna (KPDNHEP) Cawangan Miri
melakukan pemeriksaan di premis berkenaan.

Ketua KPDNHEP Cawangan Miri, Joe Azmi Jamil berkata, pemeriksaan dilakukan susulan
aduan diterima daripada pengguna yang memaklumkan  premis tersebut tidak meletakkan tanda harga
pada topeng muka yang ditawarkan untuk jualan.

“Pemeriksaan mendapati premis tersebut melakukan kesalahan di bawah
Peraturan 3(1) Penandaan Harga Oleh Penjual Runcit 1993, Akta Kawalan Harga dan
Anti Pencatutan 2011.

“Berikutan itu, premis terbabit dikenakan kompaun RM1,000 serta merta
dan kami juga merampas sejumlah topeng muka yang keseluruhannya bernilai
RM75,” katanya menerusi satu kenyataan semalam.

Dalam pada itu, Joe Azmi turut memberi amaran kepada peniaga supaya menjual
topeng muka mengikut harga yang telah ditetapkan oleh kerajaan iaitu RM1.50
seunit.

“Sekiranya peniaga didiapati menjual melebihi harga tersebut mereka
boleh dikenakan kompaun sebanyak RM10,000 di bawah Seksyen Akta Kawalan Harga
dan Anti Pencatutan 2011,” katanya.

See author's posts


Nelayan Kuala Lawas beroperasi untuk keperluan rakyat

AWANG KUSHAIRY JUNAIDI

KUALA LAWAS: Golongan nelayan, petani serta pengusaha
ternakan di negeri ini adalah mereka yang dibenarkan untuk meneruskan kerja
harian mereka dalam tempoh Perintah Kawalan Pergerakan yang sedang berkuatkuasa
sekarang.

Langkah itu amat melegakan memandangkan mereka perlu
keluar mencari hasil untuk dijual kepada orang ramai, selain untuk mencari
nafkah untuk keluarga.

Nelayan adalah antara yang masih dibenarkan untuk
menjalankan aktiviti, agar bekalan makanan untuk rakyat terus terpelihara.

Semalam, sempat meninjau aktiviti menangkap ikan oleh
beberapa nelayan di lokasi perairan berhampiran Kuala Lawas, di Lawas.

Keluar seawal jam 6 pagi, kelihatan lebih 20 buah bot
memunggah pukat hanyut, serta jaring, malah ada yang membawa pancing.

Semuanya itu adalah untuk mencari apa jua hasil tangkapan
hidupan di perairan, terutamanya ikan, sotong dan ketam, untuk dijual kepada
penduduk kampung dan sekitar.

“Kami keluar seawal mungkin, memasang pukat di
satu-satu lokasi dan kembali semula untuk memungut hasil tangkapan,

“Jumlah tangkapan kadang-kadang tidak seberapa,
tetapi sekurang-kurangnya, ia dapat memberi bekalan kepada rakyat yang
memerlukan,” kata salah seorang nelayan,Nordin Ahmad, semasa ditemui di
jeti Kampung Haji Bayan, semalam.

Dayang Kula Ahmad dan suami, Maidin Ismail, juga hampir
setiap hari turun ke laut dan membawa pulang hasil tangkapan untuk dijual
kepada rakyat.

“Jika kami tidak menangkap ikan atau apa jua
hidupan, penduduk akan sentiasa tertanya-tanya, sama ada terdapat bekalan ikan
atau tidak untuk dibeli.

“Tambahan pula, dalam tempoh perintah kawalan
pergerakan sekarang, mereka khuatir untuk pegi jauh ke pasar ikan di pasar
Lawas,” kata Dayang semasa ditemui sedang mengasing-asingkan ikan
tangkapan oleh suaminya.

Selain menangkap ikan di laut dan muara sungai, ada dalam
kalangan mereka yang turut memasang perangkap ketam.

Sebelum ini, Jawatankuasa Pengurusan Bencana Negeri dalam
mesyuarat yang dipengerusikan oleh Ketua Menteri, Datuk Patinggi Abang Johari
Tun Openg, juga memutuskan untuk membenarkan petani, pengusaha ternakan dan
nelayan meneruskan kerja harian mereka dengan melonggarkan perintah kawalan
gerakan terhadap Covid-19.

See author's posts


Putin bagi amaran kepada Sweden, Finland

KEIV: Presiden Rusia, Vladimir Putin memberi amaran bahawa tindakan sekutu Barat mengalihkan tentera atau senjata ke kawasan kejiranan Nordic akan menimbulkan tindak balas negara komunis itu.

Putin turut menegaskan bahawa penyertaan Sweden dan Finland ke dalam Pertubuhan Perjanjian Atlantik Utara (NATO) tidak akan menjadi ancaman kepada Rusia.

Dengan kemaraan Moscow di utara wilayah sempadan Ukraine yang memasuki bulan ketiga sejak pencerobohannya, Helsinki dan Stockholm bersedia melepaskan dasar berkecuali ketenteraannya kerana bimbang menjadi sasaran seterusnya.

Perdana Menteri Sweden, Magdalena Andersson, semalam, mengesahkan negaranya akan memohon untuk menyertai NATO, sehari selepas Finland, yang berkongsi 1,300 kilometer sempadan dengan Russia, menyatakan perkara sama.

Putin berkata, tindakan kedua negara itu tidak memberi sebarang ancaman secara langsung kepada Russia, namun mengembangkan infrastruktur ketenteraan ke wilayah itu pasti akan mencetuskan tindak balas oleh negara berkenaan.

Reaksi bersahaja pemimpin Russia itu berbeza dengan kenyataan oleh Timbalan Menteri Luar, Sergei Ryabkov, yang menggelarkan pengembangan itu “kesilapan terbesar yang akan memberi akibat yang meluas”.

Langkah itu bagaimanapun belum dimuktamadkan, selepas Presiden Turki, Recep Tayyip Erdogan, mengesahkan hasrat negaranya untuk menghalang permohonan itu, dengan menuduh Finland dan Sweden melindungi kumpulan pengganas, termasuk militan Kurdish yang diharamkan.

Sumber Kementerian Kehakiman Turki memberitahu agensi berita rasmi, Anadolu, bahawa Sweden dan Finland gagal memberi respon positif kepada 33 permohonan ekstradisi Turki sepanjang lima tahun.

Sebarang bidaan keahlian harus diluluskan sebulat suara oleh semua 30 negara anggota NATO.

Bagaimanapun, Setiausaha Negara Amerika Syarikat (AS), Antony Blinken, menyuarakan keyakinannya bahawa Sweden dan Finland akan menyertai NATO walaupun ditentang oleh Turki.

Menteri Luar Turki, Mevlut Cavusoglu akan bertemu Blinken di Washington esok, di mana bantahan Ankara menjadi agenda teratas pada pertemuan itu. – AFP

See author's posts


Sambutan Hari Wanita di Marudi sederhana

MARUDI : Sambutan Hari Wanita Sarawak Peringkat Daerah Marudi diraikan dalam suasana sederhana ekoran penularan wabak Covid-19.

Pegawai Daerah Marudi, Mackos Sibong berkata sambutan Hari Wanita tahun ini dilaksanakan menggunakan kaedah norma baharu bagi mematuhi Prosedur Operasi Standard ( SOP).

Katanya, sebagai pengisian Hari Wanita yang disambut semalam terutama bagi peringkat daerah Marudi lebih menjurus kepada tayangan video yang disiarkan secara ‘live streaming’ dari Borneo Covnention Centre Kuching (BCCK).

Jelasnya tema Hari Wanita, ‘Wanita Sarawak Dalam Digital’ adalah bagi mengiktiraf peranan dan sumbangan wanita Sarawak dalam bidang digital dan sebagai persediaan di era revolusi perindustrian 4.0.

Tegasnya revolusi perindustrian 4.0 berkaitan dengan digital dan semua ini adalah asas digital ekonomi.

Beliau bangga sambutan Hari Wanita di daerah ini dengan wanita memakai pakaian tradisional masing-masing yang kelihatan cukup unik berbanding daerah lain, yang disambut secara serentak semalam.

“Marudi yang dihuni oleh masyarakat berbilang kaum, hidup dalam suasana aman dan harmoni dan kita tunjukan bahawa kita memang unik dari daerah lain,” katanya berucap sempena Hari Wanita di bilik Seminar, dewan Suatah Baram d sini semalam.

Lebih 80 wanita pelbagai kaum hadir pada majlis tersebut dan turut hadir, Ketua Polis Daerah ( KPD) Baram, Jo Hang dan Ketua Masyarakt Cina, Pemanca Wong Kiog Ching.

Pada majlis berkenaan penyamapaian sijil penghargaan kepada persatuan-persatuan dan pertubuhan-pertubuhan turut disempurnakan.

See author's posts


Banjir di Petropolis: Korban meningkat 165 orang

SERAMAI 370 petugas kebersihan melakukan pembersihan besar-besaran di sekitar Petropolis yang dipenuhi lumpur tebal akibat banjir dan tanah runtuh yang berlaku.• Foto AFP

RIO DE JANEIRO: Jumlah korban akibat hujan lebat yang mencetuskan banjir dan tanah runtuh di bandar Petropolis meningkat kepada 165 orang, ketika satu lagi ribut membadai wilayah berhampiran sehingga meragut dua nyawa.

Pasukan keselamatan dan penduduk tempat terus mencari mangsa yang dtimbus tanah runtuh di Petropolis dan Presiden Brazil, Jair Bolsonaro memyifatkan situasi semada di bandar itu seperti ‘dalam peperangan’.

Pihak berkuasa tidak dapat menjangka berapa banyak lagi jumlah kematian akan direkodkan selepas ini dan peluang untuk menemukan mangsa terselamat semakin tipis.

Sehingga kini, 28 kanak-kanak merupakan antara yang terkorban dalam bencana alam itu.

Dalam pada itu, cuaca buruk terus melanda Brazil, menyaksikan hujan lebat melanda negeri Espirito Santo di tenggara negara ini semalam.

Ribut itu mengorbankan dua orang di negeri tersebut yang bersempadan dengan Rio de Janeiro.

Seorang penduduk maut akibat ditimpa dinding runtuh di bandar Alegre dan seorang lagi dihanyutkan arus banjir ketika cuba mengalihkan kenderaan di bandar Nova Venecia.

Ribut itu turut memaksa lebih 1,200 penduduk meninggalkan kediaman mereka, selain beberapa rumah juga musnah.

Dalam tempoh tiga bulan lalu, sekurang-kurangnya 219 orang maut akibat ribut petir, terutamanya di Sao Paulo dan Bahia.

Selain itu, seramai 370 petugas kebersihan melakukan pembersihan besar-besaran di sekitar Petropolis yang dipenuhi lumpur tebal akibat banjir dan tanah runtuh yang berlaku.

Pejabat datuk bandar pula menasihatkan supaya orang ramai kekal berada di rumah bagi membolehkan operasi pembersihan dilakukan dengan lancar.

Pihak berkuasa setakat ini sudah menemukan lebih 300 kenderaan yang dihanyutkan di sekitar bandar itu. – AFP

See author's posts


Dortmund mahu ‘lepas geram’

BINTANG muda Borussia Dortmund, Erling Braut Haaland dan Jadon Sancho akan memburu lebih banyak gol hari ini dalam ‘derby’ paling pelik dalam sejarah menentang Schalke ketika Bundesliga Jerman kembali tanpa kehadiran penonton.

Dortmund biasanya mengharapkan 82,000 penonton di Signal Iduna Park untuk derby di gelanggang sendiri tetapi stadium akan hampir kosong dengan hanya segelintir media dan pegawai yang dibenarkan masuk.

Malah jurulatih pasukan kebangsaan Joachim Loew tidak akan dibenarkan menyaksikan pemain Jermannya secara langsung ketika mereka kembali beraksi.

“Ia akan menjadi derby paling pelik dalam sejarah,” kata bekas kapten Dortmund, Sebastian Kehl kepada harian Jerman, Welt.

Biasanya, derby di tempat sendiri menentang Schalke menjadi hidup melalui peminat daripada emosi kepada semangat di dalam stadium,” tambah Kehl.

Dortmund berazam merapatkan jurang empat mata di belakang pendahulu Bayern Munich yang berkunjung ke Union Berlin pada esok.

Sementara itu aksi liga di England, Sepanyol dan Itali masih tinggal sebulan lagi, Liga Bolasepak Jerman (DFL) telah menyusun garis panduan kebersihan terperinci untuk liga dimulakan semula.

Bundesliga akan menjadi liga Eropah teratas pertama kembali beraksi dalam wabak itu, yang setakat ini meragut sekitar 7,700 nyawa di Jerman.

Dalam saingan di seluruh negara, pemain gantian akan memakai topeng, meraikan gol akan digantikan dengan ketukan siku sementara berjabat tangan dan pelukan sebelum sepak mula tidak dapat dilakukan.

Tekanan adalah pada Haaland, 19, dan Sancho, 20,  bagi meneruskan gandingan penggempur walaupun dengan tempat duduk penonton kosong selain mengemudikan Dortmund yang dilanda masalah kecederaan mencatat kemenangan.

Pemain tengah Emre Can dan Axel Witsel diketepikan kerana ketegangan otot, sementara ‘playmaker’ Marco Reus semakin pulih daripada masalah pangkal paha.

Haaland berada dalam prestasi yang menakjubkan ketika liga digantung pada pertengahan Mac dengan sembilan gol dalam lapan penampilan Bundesliga sejak berpindah dari Salzburg.

Sancho juga mengganas barisan pertahanan lawan dengan 14 gol dan 16 ‘assist’ dalam 23 perlawanan liga.

Di RB Leipzig, yang menduduki tempat ketiga, penyerang Jerman, Timo Werner berhasrat untuk menghampiri sasaran golnya untuk musim ini menentang Freiburg  hari ini.

Pasukan Leipzig, Julian Nagelsmann ketinggalan lima mata di belakang Bayern susulan keputusan seri menentang Leverkusen dan Wolfsburg sebelum perlawanan dihentikan kerana wabak virus.

Penjaring terbanyak liga Robert Lewandowski kembali daripada kecederaan dan ingin menambah 25 golnya musim ini iaitu esok menentang Union di Berlin.

Dengan baki sembilan perlawanan lagi, pemain antarabangsa Poland berusia 31 tahun itu akan bersedia untuk mengatasi 30 gol terbaiknya sebelum ini yang berjaya  dicapai pada 2015/16 dan 2016/17.

Ia juga berbaloi menyaksikan pemain remaja Bayern dari Kanada, Alphonso Davies, 19, yang telah melanjutkan kontraknya hingga tahun 2025 setelah beberapa penampilan hebat di posisi pertahanan kiri. – AFP

See author's posts


Jangan sebar maklumat palsu

KUCHING: Para pengguna media sosial diingatkan untuk tidak menyebarkan maklumat palsu sehingga menimbulkan kekeliruan kepada pelbagai pihak.

Hal ini ditegaskan oleh Ketua Menteri Datuk Patinggi Abang Johari Tun Openg apabila diminta untuk mengulas isu tular di media sosial yang berlaku di kawasan Sungai Plan Bintulu.

Beliau berkata, pengguna media sosial perlu lebih berhati-hati dengan kenyataan yang dikeluarkan dan tidak menimbulkan kekeliruan lebih-lebih lagi dalam keadaan dunia menghadapi pandemik Covid-19 ini.

“Saya minta pengguna media sosial bertanggungjawab sekiranya hendak mengeluarkan kenyataan dan setiap hantaran biarlah berasaskan kepada fakta,” katanya dalam sidang media selepas menyempurnakan Majlis Penyerahan Bantuan Bekalan Makanan Sarawakku Sayang (BKSS) 6.0 di Masjid Darul Ehsan, Kampung Haji Baki, semalam.

Beliau juga memaklumkan, masalah tersebut telah ditangani Jawatankuasa Pengurusan Bencana Bahagian (JPBB) Bintulu.

Oleh NUR AIN OTSMAN

See author's posts


Produk hasil laut berpotensi di Kabong

KABONG: Daerah Kabong mempunyai potensi tinggi untuk dibangunkan menjadi pengeluaran produk hasil laut untuk pasaran lebih terbuka.

Ahli Dewan Undangan Negeri (ADUN) Kabong Mohd Chee Kadir berkata, penghasilan produk hasil laut itu selari dengan usaha Kerajaan Sarawak yang mahu menjadi negeri pengeluar makanan atau ‘food basket’.

“Ia mesti dimulai dengan satu rangka aktiviti sosioekonomi supaya pertumbuhan industri desa di sini akan berkembang.

“Saya yakin Daerah Kabong mempunyai potensi yang tinggi, lebih-lebih lagi berkaitan dengan pengeluar produk hasil laut seperti ikan, ketam, udang, dan sebagainya yang begitu tinggi, sekaligus hasrat dan impian untuk menjadikan daerah ini sebagai ‘Bandar Pelancongan’ di negeri ini,” katanya.

Beliau berkata demikian pada Majlis Pelepasan Anak Ketam di Yellow Cafe milik Persatuan Nelayan Kawasan (PNK) Kabong dekat sini baru-baru ini.

Turut hadir ialah Ahli Parlimen Batang Lupar, Dato Sri Rohani Abdul Karim, Ahli Parlimen Kota Samarahan, Rubiah Wang, Setiausaha Politik kepada Ketua Menteri Sarawak, Fridah Osman, Setiausaha Politik kepada Ketua Menteri Sarawak, Jenny Bangga, Pengurus PNK Kabong, Sahariya Tahot dan Pengerusi PNK Kabong, Darmizan Daud.

Chee Kadir berkata penggiat industri makanan Sarawak perlu meningkatkan pengeluaran bagi memenuhi keperluan yang semakin tinggi.

Beliau berkata penternak, peladang, nelayan, pengeluar, pembekal dan sesiapa sahaja dalam industri makanan perlu merebut peluang yang ada supaya rakyat tidak terlalu bergantung kepada makanan import.

“Ketua Menteri Datuk Patinggi Abang Johari Tun Openg telah menyasarkan pada tahun 2030, Sarawak menjadi negeri pengeluar bahan makanan utama dan pengeksport bahan berkenaan ke luar negara.

“Kerajaan Gabungan Parti Sarawak (GPS) tidak pernah menghampakan rakyat dan selalu mencari cara untuk membantu dan membela nasib rakyat.

“Kabong kini semakin jadi tumpuan pengunjung kerana aktiviti pantai dan sebagainya. Maka permintaan untuk hasil nelayan juga meningkat dan ini sekaligus akan menjana ekonomi penduduk terutamanya golongan nelayan,” ujarnya.

Oleh Adi Safarman

See author's posts


Lelaki dijatuhi hukuman akibat salah guna dadah

KUCHING: Padah mengambil dadah, seorang lelaki tempatan didenda RM2,800 atau tiga bulan penjara dan dua tahun pengawasan polis oleh Mahkamah Majistret di sini hari ini kerana positif dadah jenis Methamphetamine dan Amphetamine.

Tertuduh, Zien Kekek, 31, didakwa di bawah Seksyen 15[1][a] Akta Dadah Berbahaya 1952 [Akta 234] dan boleh dihukum di bawah seksyen 15[1] Akta Yang Sama yang dibacakan di hadapan Majistret Zubaidah Sharkawi.

Sabit kesalahan, boleh didenda tidak melebihi RM5,000 atau dipenjarakan selama tempoh tidak melebihi dua tahun.

Berdasarkan fakta kes, pada 22 September tertuduh melakukan kesalahan itu di Pejabat Bahagian Siasatan Jenayah Narkotik, Ibu Pejabat Polis Daerah (IPD) Kuching.

Ujian awal air kencing mendapati tertuduh positif dadah jenis Methamphetamine dan Amphetamine.

Tertuduh tidak diwakili peguam sementara pendakwaan dilakukan oleh Pegawai Pendakwa, Inspektor Nur Syafiqa Nyaie Ilin.

Oleh NICKELYSON LAKUN

See author's posts


Tukang gunting rambut dapat ‘bernafas semula’

KUALA TERENGGANU: Keputusan kerajaan membenarkan perkhidmatan gunting rambut beroperasi semula mulai Rabu ini ternyata memberi kegembiraan kepada tukang gunting kerana mereka dapat ‘bernafas semula’ setelah tiada pendapatan hampir tiga bulan.

Pengasas Matt Barber Shop, Mohd Yusof Taib, 38, berkata, meskipun prosedur operasi standard (SOP) yang diberikan agak ketat berbanding sektor lain, beliau tetap bersyukur kerana sekurang-kurangnya seramai 60 pekerjanya dapat kembali bekerja.

“Saya kasihankan  para pekerja kerana pendapatan mereka memang terjejas teruk. Segala SOP seperti perlu memakai apron pakai buang dan sarung tangan baharu untuk setiap pelanggan akan dipatuhi asalkan mereka boleh kembali bekerja.

“Bagi pihak saya pula walaupun sepanjang PKP (Perintah Kawalan Pergerakan) tiada sebarang pendapatan tetapi terpaksa menanggung lebih RM30,000 sebulan termasuk kos sewa premis, bil internet dan sebagainya. Sehinggakan terpaksa membuat pinjaman kerana simpanan yang ada mulai menyusut,” katanya ketika ditemui Bernama, di sini semalam.

Namun, Mohd Yusof mengakui akan menaikkan caj sebanyak RM5 untuk setiap perkhidmatan di 10 cawangan kedai guntingnya di Terengganu dan Kuantan, Pahang  bagi menampung kos penyediaan peralatan pematuhan SOP seperti membeli cecair pembasmi kuman, apron pakai buang dan sarung tangan.

“Hendak buka semula kedai pada Rabu ini pun lebih kurang RM2,000 terpaksa diperuntukkan untuk setiap cawangan bagi membeli peralatan keselamatan dan kos upah untuk operasi nyahkuman. Tukang gunting juga terpaksa tukar apron pakai buang dan sarung tangan untuk setiap pelanggan.

“Semua peralatan seperti gunting dan pisau cukur perlu dinyahkuman setiap kali bertukar pelanggan dan kita terpaksa menggunakan cecair pembasmi kuman yang berkualiti dan sedikit mahal bagi memastikan peralatan tidak mudah berkarat. Jadi, kita harap pelanggan faham kenapa caj tambahan terpaksa dikenakan,” katanya.

Selain itu, Mohd Yusof berkata pihaknya menjangkakan akan hanya menerima sehingga 70 pelanggan dalam sehari berbanding lebih 100 sebelum ini berikutan terpaksa mengurangkan jumlah pelanggan dalam satu-satu masa bagi mematuhi jarak antara kerusi tukang gunting, sekurang-kurangnya dua meter.

Semua pekerja  akan diberikan taklimat secara berperingkat mulai esok bagi memastikan mereka betul-betul memahami dan mematuhi segala SOP yang ditetapkan.

Dalam pada itu, Mohd Yusof menyeru kepada semua pemilik kedai gunting rambut supaya mematuhi SOP yang diberikan bagi memastikan kebenaran untuk beroperasi ini tidak akan ditarik semula.

“Memang SOP agak ketat tetapi kita kena patuhi. Bayangkan kalau kita tidak ikut (SOP) dan kes Covid-19 meningkat semula atau wujudnya kluster gunting rambut, kita terpaksa tutup kedai dan tanggung kerugian lagi,” katanya.

Sementara itu, Ahmad Tarmizi Abdul Rashid, 36, yang mempunyai dua cawangan kedai gunting rambut di sekitar Kuala Terengganu berkata, pihaknya tidak mahu tergesa-gesa  membuka kedai pada Rabu ini dan akan hanya kembali beroperasi pada 15 Jun nanti.

Hal ini kerana beliau mahu betul-betul memahami SOP menggunting rambut pelanggan yang dikenakan dan ingin melihat terlebih dahulu kaedah keselamatan dan kebersihan yang diamalkan oleh kedai gunting rambut yang lain.

“Saya tengok SOP agak ketat jadi saya mahu ‘study’ (kaji) dahulu sebab takut kalau kita tidak ikut SOP bukan sahaja kena saman tetapi berisiko berlakunya penyebaran Covid-19. Malah, ada juga pekerja saya yang masih risau akan keselamatan diri apabila kembali bekerja,” katanya. – Bernama

See author's posts


Hari jadi TYT disambut meriah

KUCHING: Tuan Yang Terutama Yang di- Pertua Negeri Tun Pehin Sri Abdul Taib Mahmud memeriksa Kawalan Kehormatan Utama (KKU) sempena Sambutan Hari Lahir beliau ke- 84 di Dataran Dewan Undangan Negeri Sarawak, pagi semalam.

KKU tersebut terdiri daripada seramai 103 anggota lain -lain pangkat dan tiga pegawai dari Battalion ke -13 Rejimen Askar Melayu Diraja yang di ketuai oleh Mejar Mohd Safiq Jamaluddin.

Pasukan ini diringi oleh pancaragam gabungan 1 Division Infantri Malaysia dengan kekuatan seramai 50 anggota diketuai oleh PWII Mohamad Suffian Abdullah.

Antara kemuncak majlis ialah upacara simbolik sambutan perayaan hari lahir Tun Pehin Sri Abdul Taib serta persembahan-persembahan  dan juga tarian kebudayaan Negeri Sarawak.

Terdahulu, ketibaan Tun Pehin Sri Abdul Taib dan Toh Puan Rahgad di Dataran disambut oleh Ketua Menteri Sarawak Datuk Patinggi Abang Johari Tun Openg, Menteri Kerajaan Tempatan dan Perumahan Dato Sri Prof Dr Sim Kui Hian serta dan Datin Sri Enn Ong Siok Ean, Setiausaha Kerajaan Negeri, Datuk Amar Jaul Samion dan Panglima Medan Timur Leftenan General Datuk Zakaria Yadi serta isteri.

Kemudian, tembakan das mariam dan terbang  lalu empat  buah helikopter menandakan ketibaan beliau.

Selepas itu, Tun Taib naik ke atas pentas khas dan menerima Tabik Hormat Di Raja.

Selepas itu,  lagu Ibu Pertiwiku dimainkan diikuti dengan Istiadat Pemeriksaan Kawalan Kehormatan Utama.

Kemudian Tun Pehin Sri Abdul Taib kembali ke pentas diikuti dengan bacaan doa oleh Dato Mustapha Kamal Ahmad Fauzi, Imam Besar Negeri Sarawak.

Setelah itu,  persembahan kebudayaan daripada Kampung Budaya Sarawak berjudul -Wonderful  Sarawak dan A Celebration oleh the Dance Academy. Turut hadir Timbalan – Timbalan Ketua Menteri, Speaker Dewan Undangan Negeri Datuk Amar Mohd. Asfia Awang Nasar, Menteri – menteri dan Menteri- menteri muda serta ketua – ketua Jabatan Kerajaan Negeri dan Persekutuan.

Oleh Nur Ain Otsman

See author's posts


Hasil sektor perkhidmatan tumbuh 25.2 peratus

REKODKAN PENINGKATAN… Prestasi ini disumbangkan oleh segmen perdagangan borong dan runcit,makanan dan minuman serta penginapan yang menyaksikan hasil meningkat 26.1 peratus kepada RM409.3bilion. Hasil segmen maklumat dan komunikasi serta pengangkutan dan penyimpanan meningkat 21.3 peratuskepada RM72.7 bilion.

KUALA LUMPUR: Jumlah hasil sektor perkhidmatan merekodkan RM506.5 bilion bagi suku kedua 2022 dan angka itu adalah pertumbuhan 25.2 peratus berbanding suku tahun yang sama 2021.

Menurut kenyataan Jabatan Perangkaan Malaysia (DOSM) pada Khamis, prestasi ini disumbangkan oleh segmen perdagangan borong dan runcit, makanan dan minuman serta penginapan yang menyaksikan hasil meningkat 26.1 peratus kepada RM409.3 bilion.

Hasil segmen maklumat dan komunikasi serta pengangkutan dan penyimpanan meningkat 21.3 peratus kepada  RM72.7 bilion, tambahnya.

Sementara itu, hasil berjumlah RM15.1 bilion dijana daripada segmen kesihatan, pendidikan serta seni, hiburan dan rekreasi dengan pertumbuhan 24.4 peratus berbanding suku kedua 2021, manakala hasil segmen profesional dan ejen hartanah melonjak 20 peratus kepada RM9.9 bilion.

Berdasarkan suku tahunan, DOSM menjelaskan jumlah hasil sektor perkhidmatan meningkat 7.1 peratus atau RM33.8 bilion.

Menurut jabatan itu, jumlah orang yang bekerja dalam sektor ini meningkat 4.9 peratus atau 177,600 orang kepada 3.8 juta orang berbanding tempoh yang sama tahun sebelumnya.

Sebagai perbandingan suku tahunan, DOSM menambah bilangan orang yang bekerja meningkat 0.9 peratus atau 35,300 orang.

Menurut DOSM gaji dan upah yang dibayar pada suku kedua 2022 meningkat 9.3 peratus atau RM2.2 bilion berbanding dengan suku yang sama tahun lepas dan meningkat 1.7 peratus berbanding suku pertama 2022 hingga mencecah RM25.8 bilion.

Dalam satu kenyataan berasingan, DOSM memaklumkan indeks volum sektor perkhidmatan berkembang 16.7 peratus kepada 136.3 mata pada suku kedua 2022 berbanding 116.8 mata pada suku kedua 2021.

Peningkatan itu didorong oleh pertumbuhan positif yang dicatatkan empat segmen iaitu perdagangan borong dan runcit; makanan dan minuman serta penginapan (22.3 peratus); perkhidmatan perniagaan dan kewangan (7.7 peratus); maklumat dan komunikasi serta pengangkutan dan penyimpanan (16.4 peratus), dan perkhidmatan lain (18.6 peratus).

Sebagai perbandingan suku tahunan, indeks volum perkhidmatan mengalami peningkatan 3.1 peratus kepada 136.3 mata berbanding 132.2 mata pada suku pertama 2022.

Jabatan itu menerangkan peningkatan itu dipacu oleh pertumbuhan segmen perdagangan borong dan runcit, makanan dan minuman serta penginapan (5.7 peratus); maklumat dan komunikasi serta pengangkutan dan penyimpanan (2.9 peratus); dan perkhidmatan lain (2.4 peratus).

“Sebaliknya, segmen perkhidmatan perniagaan dan kewangan menunjukkan pertumbuhan negatif satu peratus,” jelasnya.

DOSM menambah indeks volum pelarasan musim sektor perkhidmatan meningkat 7.1 peratus kepada 141.1 mata pada suku kedua 2022. – Bernama

See author's posts


Kejayaan Bonnie beri inspirasi

KEJAYAAN Atlet Paralimpik angkat berat negara, Bonnie Bunyau Gustin pada Kejohanan Piala Dunia 11th Fazza Para Powerliffting di Dubai, Emiriah Arab Bersatu(UAE) baru-baru ini bakal memberi inspirasi kepada atlet lain untuk terus berusaha bersungguh-sungguh bagi mencapai impian mereka.

Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato Sri Fatimah Abdullah memuji pencapaian atlet para  angkat berat itu yang mana beliau telah berjaya memecahkan rekod dunia dalam kejohanan berkenaan.

“Pemain yang berusia 22 tahun dari Kanpung Ta’ee ini memulakan latihan di bawah jurulatih Jamil Adam sejak 2012 dalam Program Pembangunan Sarawak dalam sukan Orang Kurang Upaya (OKU) sebelum berpindah ke Kuala Lumpur bagi menyambung latihan peringkat lebih tinggi pada 2017.

“Dia (Bonnie) telah mengambil bahagian dalam banyak kejohanan seperti Asia Youth Para Games, ASEAN Para Games, Asia Para Games, Commonwealth Games, Para Powerlifting World Cups dan World Para Powerlifting Championship serta telah memenangi banyak pingat di sepanjang penyertaannya.

“Pencapaian ini akan memberi inspirasi kepada atlet lain dari Sarawak untuk terus berlatih dan berusaha demi mencapai impian mereka dengan memanfaatkan potensi secara maksimum serta berupaya menempuhi segala halangan dan cabaran,” katanya pada sidang media semalam.

Beliau turut mengucapkan tahniah kepada jurulatih para ‘powerlifting’, Jamil Adam yang juga berasal dari Sarawak atas komitmen, latihan dan tunjuk ajar yang telah diberi.

Katanya lagi, terdapat seramai 143 atlet telah menerima vaksinasi Covid-19 mereka minggu lalu di Pusat Perubatan Pakar Normah.

“Para atlet ini yang akan bertanding dalam Sukan Para Malaysia (SUKMA) di Johor tahun depan, dijadualkan menerima dos kedua pada 10 Julai nanti.

“Vaksinasi akan memberikan keyakinan, ketenangan jiwa dan jaminan kepada para atlet, pelatih dan anggota keluarga mereka. Ini juga akan membolehkan mereka mengikuti latihan berpusat, ”katanya lagi.

Oleh JEAKQLEYN YACHO

See author's posts


Nanta akui gusar bila GPS masuk gelanggang politik

SONG: Setiausaha Agung Gabungan Parti Sarawak (GPS,) Datuk Seri Alexander Nanta Linggi hari ini mendedahkan bahawa beliau agak gusar tentang penerimaan rakyat terhadap GPS dan lambang Kenyalang (Enggang) apabila gabungan itu bertanding buat kali pertama dalam Pilihan Raya Negeri (PRN) ke-12 tahun lepas.

Katanya, beliau rasa lega apabila kini lambang politik itu menjadi pilihan rakyat terutamanya di kebanyakan kawasan luar bandar kerana GPS berjaya memenangi 76 daripada 82 kerusi Dewan Undangan Negeri (DUN) Sarawak dalam pilihan raya selain menyapu bersih kerusi DUN Katibas, Pelagus, Bukit Goram dan Balleh di Bahagian Kapit.

“Oleh itu, keputusan Premier Tan Sri Abang Johari Tun Openg untuk membentuk GPS adalah tepat dan disokong oleh rakyat Sarawak,” katanya pada sesi bertemu rakyat di rumah panjang, Rh Jarup, di Sungai Sempadi dalam kawasan DUN Katibas, dekat sini.

Pada majlis yang turut dihadiri Timbalan Premier Sarawak, Datuk Amar Douglas Uggah Embas itu, Nanta berkata beliau yakin GPS mampu bertindak cemerlang pada Pilihan Raya Umum Ke-15 (PRU15) di mana beliau mempertahankan kerusi Parlimen Kapit.

“Perasaan gembira dalam kalangan orang ramai untuk GPS masih ada. Rakyat telah berikrar untuk menyokong GPS,” katanya, sambil menambah GPS kukuh sekarang tetapi rakyat boleh menjadikannya lebih kuat dengan memilih lebih ramai Ahli Parlimen daripada gabungan itu.

Nanta berkata beliau yakin dapat mengekalkan kerusi Parlimen Kapit yang disandangnya selama lima penggal sejak 1999 kerana pencabarnya hanya bergantung kepada pembohongan dan tuduhan semata-mata untuk menjatuhkannya.

Ketika menyeru rakyat untuk menolak mereka, beliau berkata mereka tidak mempunyai rancangan, strategi dan peruntukan untuk melaksanakan sebarang pembangunan yang berkesan.

Beliau berkata jika GPS menang dengan meyakinkan dan diminta membantu membentuk Kerajaam Persekutuan, maka gabungan itu akan meminta lebih banyak jawatan menteri.

Sementara itu, Nanta, yang merupakan Menteri Perdagangan Dalam Negeri dan Hal Ehwal Pengguna, menafikan beliau tidak berbuat banyak sebelum pembubaran Parlimen untuk membendung kenaikan harga makanan dan keperluan lain.

Menurutnya, banyak tuduhan itu adalah keterlaluan semata-mata.

“Pada 2020, kementerian diberi peruntukan sebanyak RM150 juta untuk subsidi. Pada 2021, saya berjaya meningkatkan jumlah subsidi kepada RM200 juta,” katanya.

– BERNAMA

See author's posts


Nikmati rangkaian promosi harga rendah bersama Pasaraya Emart dan & Emart Xpress

KUCHING: Bersempena dengan musim perayaan Raya Gawai, Pasaraya Emart & Emart Xpress telah melancarkan rangkaian promosi harga rendah yang meriah bermula dari sekarang hingga akhir Mei 2021.

Pelanggan di alu-alukan untuk membeli-belah di Pasar Raya Emart & Emart Xpress di mana pelbagai barangan perayaan seperti kurma, sayur-sayuran, buah-buahan, kuih, makanan ringan, minuman, makanan dalam tin, makanan ringan dan minuman.

Semua produk perayaan Raya & Gawai kini mendapat promosi hebat untuk memberikan harga yang paling berpatutan kepada semua pelanggan yang dihargai.

Sebagai tempat membeli-belah sehenti, Emart juga menyediakan pilihan hadiah dan hamper, pembeli juga dijemput untuk singgah untuk melihat pilihan yang ditawarkan. Sambut keluarga & rakan anda dengan hadiah yang indah sepanjang musim yang diberkati & menggembirakan ini!

Hadiah Istimewa Raya

Untuk perayaan yang akan datang, Emart telah menyediakan dua hadiah istimewa untuk ahli Emart. Mulai 12 April, Emart telah melancarkan Paket Raya Edisi Terhad mereka. Paket Raya ini datang dalam empat reka bentuk yang berbeza, termasuk Emart Mascot, Sara & Wak merayakan Raya dengan pakaian tradisional Melayu.

Siri Paket Raya ini boleh ditebus di kaunter Perkhidmatan Pelanggan Emart selepas setiap pembelian RM100 ke atas dalam satu resit di mana-mana Pasaraya Emart dan Kedai Emart Xpress. Tempoh pelepasan seterusnya akan bermula pada 3 Mei 2021, pembeli di alu-alukan untuk menebus reka bentuk yang seterusnya.

Item lain yang akan segera ditebus ialah set mangkuk Kaca Emart Exclusive Mulai 1 Mei 2021, dengan membeli minimum RM80 di mana-mana Pasaraya Emart dan Kedai Emart Xpress, ahli Emart akan menerima kupon.

Apabila 6 kupon dikumpulkan, ahli Emart layak menebus satu set Mangkuk Kaca Eksklusif di Kaunter Perkhidmatan Pelanggan Emart. Set Mangkuk Kaca Eksklusif tersedia untuk ditebus dari 10 Mei 2021 berdasarkan perkhidmatan pertama datang dahulu dan sementara stok masih ada.

Hubungan Dengan Pembeli

Peraduan Teka & Menang yang menyeronokkan & mencabar tidak lama lagi akan diatur untuk mencabar kemahiran meneka pembeli Emart di Emart Batu Kawa, Emart Tabuan Jaya & Emart Matang.

Untuk menyertainya, pembeli diminta membelanjakan minimum RM80 (pasar raya) dan RM60 (kedai penyewa) untuk mendapatkan borang penyertaan. Kemudian, pembeli perlu meneka jumlah nilai hadiah yang dipaparkan.  yang mempunyai jawapan yang paling  dekat akan membawa pulang semua barang-barang meneka dan RM300 Emart Baucar Tunai !!

Peraduan Teka & Menang ini akan bermula pada 5 Mei 2021 dan akan berlangsung selama empat minggu. Penganjur peraduan akan menukar item tekaan setiap minggu. 15 jawapan terdekat akan dipilih setiap minggu untuk memenangi hadiah.

Hadiah utama ialah Voucher Tunai Emart bernilai RM300 dan item tekaan untuk minggu itu. Satu orang akan membawa pulang hadiah kedua baucar Emart Cash RM200, tiga pemenang akan membawa pulang hadiah kedua RM100 Baucar Tunai Emart. Terakhir, 10 pemenang saguhati akan membawa pulang Baucar Tunai Emart bernilai RM50.

Jualan Satu Hari Dan Penyelarasan Jam Operasi

Meraikan Hari Pekerja yang akan datang, Emart telah merancang Jualan Satu Hari pada 1 Mei 2021 membolehkan lebih ramai keluarga pembeli dapat menikmati faedah dengan harga rendah.

Waktu operasi Emart telah diselaraskan semasa Perintah Kawalan Diperketatkan (PKPD). Cawangan Matang, Tudan, Riam & Bintulu akan beroperasi dari 8.00 pagi hingga 10.00 malam.

Manakala waktu operasi bagi Emart Tabuan Jaya ialah 7.00 pagi hingga 10.00 malam, Emart Batu Kawa beroperasi dari 6.00 pagi hingga 10.00 malam dan Batu Niah beroperasi dari 7.00 pagi hingga 9.00 malam.

Sementara, waktu operasi untuk Emart Xpress Sukma Ria & Demak Laut adalah 9.00 pagi hingga 9.00 malam.

LEBIH JIMAT! LEBIH SELAMAT! HANYA DI EMART!

Kini pembeli bukan sahaja dapat menjimatkan lebih banyak wang di Emart, tetapi juga tetap selamat ketika berbelanja dengan Emart. “Lebih Jimat! Lebih Selamat! Hanya di Emart! ” akan menjadi tema yang sempurna untuk musim perayaan yang akan datang.

Semua pembeli diingatkan untuk mematuhi prosedur operasi standard yang ditetapkan oleh kerajaan iaitu untuk mengamalkan penjarakan fizikal, memakai topeng muka dengan betul, basuh tangan dengan teliti dan imbas suhu anda sebelum masuk.

Untuk maklumat lebih lanjut, sila log masuk ke Emart Malaysia Facebook https://www.facebook.com/EmartMY/.

Emart mengucapkan Selamat Hari Raya Aidilfitri dan Selamat Gawai terlebih dahulu.

Oleh JEAKQLEYN YACHO

See author's posts


Masih ramai tidak patuhi SOP

NURZILLA MOHAMAD

SIBU: Ketua Polis Daerah Sibu, ACP Stanley Jonathan Ringgit mengingatkan orang ramai terutama peniaga supaya terus mematuhi prosedur operasi standard (SOP) sepanjang tempoh Perintah Kawalan Pergerakan Bersyarat (PKPB).

Menurutnya, satu pemeriksaan dan pemantauan telah dilakukan di Pasar Sentral Sibu, semalam.

“Hasil pemeriksaan mendapati masih terdapat segelintir peniaga dan pelanggan yang tidak mematuhi SOP yang dikeluarkan oleh Jawatankuasa Pengurusan Bencana Negeri (JPBN) Sarawak.

“Masih ada peniaga dan pelanggan yang tidak mengamalkan penjarakan sosial. Selain itu, tiada garisan jarak di antara penjual dan pelanggan yang disediakan.

“Malah, terdapat ibu bapa yang membawa kanak-kanak berusia bawah 12 tahun untuk berjalan sama,” katanya dalam satu kenyataan, semalam.

Menurut Stanley, pemantauan semalam dijalankan oleh Ketua Bahagian Pencegahan Jenayah dan Keselamatan Komuniti Daerah Sibu, DSP Ariffin Bahar bersama sepasukan anggota lain.

“Turut serta dalam pemantauan semalam ialah Timbalan Pengerusi Majlis Perbandaran Sibu (MPS), Bujang Abdul Majid serta beberapa ahli MPS lain,” ujarnya.

See author's posts


135 pulih, 45 positif, satu kematian direkodkan

PUTRAJAYA: Sebanyak 135 kes yang telah pulih dan dibenarkan discaj dilaporkan semalam, tiga kali ganda daripada kes baharu disahkan Covid-19 iaitu 45 kes setakat 12 tengah hari, kata Ketua Pengarah Kesihatan Datuk Dr Noor Hisham Abdullah.

Menurutnya, jumlah kumulatif kes yang telah pulih sepenuhnya dan telah discaj daripada wad adalah sebanyak 4,702 kes iaitu 73.15 peratus daripada jumlah keseluruhan kes.

Katanya bagi jumlah kes positif Covid-19 pula mencatatkan 6,428 kes dengan jumlah kes aktif dengan kebolehjangkitan Covid-19 adalah 1,619 kes dengan mereka telah diasingkan dan diberi rawatan.

“Daripada 45 kes baharu yang dilaporkan hari ini, satu kes import dilaporkan. Ini bermakna kes penularan tempatan adalah sebanyak 44 kes, dengan satu kes telah dikesan daripada kluster dan lokaliti di bawah Perintah Kawalan Pergerakan Diperketatkan (PKPD),” katanya dalam sidang media harian perkembangan Covid-19 di sini, semalam.

Sehingga kini, katanya seramai 22 kes positif Covid-19 sedang dirawat di Unit Rawatan Rapi (ICU), dan daripada jumlah tersebut, sembilan kes memerlukan bantuan pernafasan.

Beliau berkata, terdapat satu kematian direkodkan dengan jumlah kumulatif kes kematian Covid-19 di Malaysia adalah sebanyak 107 kes iaitu 1.66 peratus daripada jumlah keseluruhan kes.

“Kes kematian ke-107 (kes ke-2,380) merupakan lelaki warganegara Malaysia berumur 51 tahun dan mempunyai latar belakang penyakit kencing manis, darah tinggi dan penyakit buah pinggang,” katanya.

Dr Noor Hisham berkata lelaki itu telah dirawat di Hospital Sungai Buloh pada 22 April dan disahkan meninggal dunia pada 5 Mei pukul 2.53 petang. Dr Noor Hisham berkata sehingga semalam sebanyak 217 kes positif telah dirawat di Pusat Kuarantin dan Rawatan Covid-19 Berisiko Rendah di Taman Ekspo Pertanian Malaysia Serdang (MAEPS).

Jelasnya, 65 kes telah didiscaj dan 152 kes masih dirawat manakala tujuh pesakit telah dirujuk semula ke hospital untuk rawatan lanjut.

“Setakat ini, terdapat seramai 212 orang anggota kesihatan yang bertugas di pusat itu daripada pelbagai kategori. Sehingga kini, pesakit stabil telah diterima daripada Hospital Kuala Lumpur (HKL), Hospital Sungai Buloh, Institut Latihan Kementerian Kesihatan Malaysia (ILKKM) Sungai Buloh dan beberapa Pejabat Kesihatan Daerah dari Wilayah Persekutuan Kuala Lumpur dan Putrajaya, Selangor dan Negeri Sembilan,” katanya.

Beliau berkata dengan beroperasinya pusat kuarantin tersebut, HKL telah boleh meneruskan semula kebanyakan perkhidmatannya misalnya kes pembedahan elektif.

Dalam pada itu, Dr Noor Hisham berkata susulan tindakan agresif kerajaan dengan menggunakan pendekatan tertumpu, lebih banyak kes telah dapat dikenal pasti, dan kini jumlah kes didapati sedikit menurun.

“Namun situasi ini masih berubah mengikut hari dan masih terlalu awal untuk mengisytiharkan bahaya Covid-19 sebagai rendah. KKM ingin mengingatkan bahawa penurunan jumlah kes tidak seharusnya membuatkan masyarakat alpa dan terlalu mengambil mudah Perintah Kawalan Pergerakan Bersyarat (PKPB) malah mereka harus berterusan mengekalkan segala usaha selama ini dalam memerangi virus ini bersama kerajaan,” katanya. – Bernama

See author's posts


Agong titah agar rakyat Malaysia menetap di Singapura tunai tanggungjawab pengundi

SINGAPURA: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar rakyat Malaysia yang menetap di Singapura menunaikan tanggungjawab untuk mengundi pada Pilihan Raya Umum Ke-15 (PRU-15), 19 November ini.

“Saya ingin mengingatkan tanggungjawab tuan-tuan dan puan-puan untuk mengundi pada pilihan raya umum yang akan datang walaupun (tinggal) jauh sikit tetapi hati mesti tetap menunaikan tanggungjawab yang lebih berhak sebagai pengundi,” titah Seri Paduka.

Al-Sultan Abdullah bertitah demikian pada Majlis Santapan Malam bersama diaspora Malaysia di Hotel Shangri-La di sini, malam tadi.

Raja Permaisuri Agong Tunku Hajah Azizah Aminah Maimunah Iskandariah turut berangkat ke majlis santapan itu yang turut disertai anakanda Seri Paduka Tengku Puteri Raja Tengku Puteri Afzan Aminah Hafizatullah.

Sebelum ini, Suruhanjaya Pilihan Raya (SPR) menetapkan 19 November sebagai tarikh pengundian untuk pengundi Malaysia melaksanakan tanggungjawab pada PRU-15.

Urusan permohonan semua kategori undi pos luar negara dan dalam negara telah dibuka bermula 10 Oktober untuk pilihan raya umum berkenaan dan bagi permohonan undi pos untuk kategori 1B (warganegara Malaysia yang berada di luar negara) dan Kategori 1C (Agensi/Organisasi) dilaksanakan secara dalam talian.

Tarikh tutup permohonan adalah pada 2 November bagi kategori 1A (petugas pilihan raya, ahli/pegawai SPR, polis, tentera, dan petugas media); 23 Oktober bagi kategori 1B (warganegara Malaysia yang berada di luar negara); dan 26 Oktober bagi kategori 1C (agensi/organisasi).

Sementara itu, Al-Sultan Abdullah turut menzahirkan penghargaan kepada rakyat Malaysia yang menetap di Singapura dan telah saling membantu antara satu sama lain daripada pelbagai aspek ketika kedua-dua negara berdepan pandemik Covid-19.

Turut hadir dalam majlis santapan itu, Ketua Setiausaha Kementerian Luar Datuk Seri Amran Mohamed Zin selaku Pegawai Pengiring, Ketua Setiausaha Kementerian Pengangkutan Datuk Isham Ishak dan Pesuruhjaya Tinggi Malaysia ke Singapura Datuk Dr Azfar Mohamad Mustafar.

Al-Sultan Abdullah dan Raja Permaisuri kini dalam rangka lawatan negara ke Singapura selama empat hari yang berakhir hari ini.

Lawatan negara itu mencerminkan hubungan dua hala yang rapat serta istimewa antara Malaysia dan Singapura bermula sejak 57 tahun lepas. – Bernama

See author's posts


RASUAH, KEADILAN PENIMBANGTARAAN

“SARAWAK bukan ‘juara’ dalam kes-kes melibatkan rasuah.”

Demikian antara lain petikan kenyataan Ketua Suruhanjaya Pencegahan Malaysia (SPRM, Tan Sri Azam Baki.  Kenyataan berkenaan diutarakan ketika diminta memberi pandangan tentang ‘Integriti, Tadbir Urus dan Antirasuah: Cabaran dan Masa Hadapan’ pada Majlis Amanat Perdana Integriti 2022.

Sudah pastinya hal sedemikian memberi sedikit kelegaan dan malah kebanggaan kepada seluruh rakyat wilayah ini.  Hakikatnya, kenyataan daripada ketua sebuah entiti berwibawa yang diberikan tanggungjawab serta kepercayaan untuk mewujudkan masyarakat Malaysia yang bebas daripada rasuah; membanteras segala bentuk rasuah, penyalahgunaan kuasa dan penyelewengan secara berterusan di samping menjadi agensi pencegahan rasuah bertaraf dunia ini, suatu pengiktirafan di samping pengabsahan akan komitmen serta langkah-langkah yang diambil oleh Kerajaan Negeri di bawah kepimpinan Premier Sarawak, Datuk Patinggi Tan Sri Abang Johari Tun Openg.

Suruhanjaya Pencegahan Rasuah Malaysia berfungsi di bawah peruntukan di bawah Seksyen 7 Akta Suruhanjaya Pencegahan Rasuah Malaysia (SPRM) 2009 iaitu: menerima dan menimbangkan apa-apa aduan tentang pelakuan kesalahan di bawah Akta ini dan menyiasat mana-mana aduan itu sebagaimana yang difikirkan praktik oleh Ketua Pesuruhjaya atau pegawai-pegawai itu; mengesan dan menyiasat apa-apa kesalahan yang disyaki di bawah Akta ini; apa-apa percubaan yang disyaki untuk melakukan apa-apa kesalahan dibawah Akta ini; dan apa-apa komplot yang disyaki untuk melakukan apa-apa kesalahan di bawah Akta ini; meneliti amalan, sistem dan tatacara badan-badan awam untuk memudahkan penemuan kesalahan di bawah Akta ini dan untuk menghasilkan kajian semula amalan, sistem atau tatacara itu yang pada pendapat Ketua Pesuruhjaya mungkin membawa kepada rasuah; mengarahkan, menasihati dan membantu mana-mana orang, atas permintaan orang itu, tentang cara-cara bagaimana rasuah dapat dihapuskan oleh orang itu; menasihati ketua badan-badan awam tentang apa-apa perubahan dalam amalan, sistem atau tatacara yang sesuai dengan penunaian berkesan kewajipan-kewajipan badan-badan awam itu sebagaimana yang difikirkan perlu oleh Ketua Pesuruhjaya untuk mengurangkan kemungkinan berlakunya rasuah; mendidik orang ramai untuk menentang rasuah; dan mendapatkan dan memelihara sokongan orang ramai dalam memerangi rasuah.

Memahami akan fungsi yang dinyatakan, sudah pasti apa-apa penemuan daripada ‘siasatan’ yang dilakukan dilihat sebagai telus dan berintegriti.  Lantaran, dalam konteks kenyataan Tan Sri Azam, hal sedemikian berupa suatu lantunan cerminan bahawa gejala rasuah di Sarawak berada pada tahap yang minimum.  Untuk menyatakan bahawa wilayah ini bebas seratus peratus daripada gejala rasuah adalah kurang tepat kerana hal demikian dijelaskan lewat kenyataan beliau bahawa trend rasuah di Sarawak tidak meningkat, dan lebih stabil. Malah, beliau memberikan gambaran yang agak membimbangkan berhubung kes-kes yang melibatkan tuntutan palsu dan salah guna kuasa dalam kalangan penjawat awam.  Hal sedemikian berdasarkan jumlah kes tuntutan palsu sebanyak 72 kes, manakala kes salah guna kuasa sebanyak 25 kes yang dilaporkan dari 2017 hingga 2021.  Sebanyak 34 tangkapan berhubung tuntutan palsu dan 24 salah guna kuasa dilakukan dalam tempoh berkenaan.  Walaupun angka sedemikian dilihat masih pada tahap minimum, namun, tidak mustahil jumlahnya akan bertambah sekiranya usaha pembendungan dan pengawalan sewajarnya tidak dilakukan secara konsisten.  Apatah lagi dalam situasi pendepanan pandemik Covid-19 yang menyaksikan setiap daripada kalangan ahli masyarakat terkesan serta terbeban oleh kesan libasannya.  Situasi yang tidak mustahil menyebabkan berlakunya amalan ‘penawaran’ dan ‘penerimaan’ rasuah lewat pelbagai kaedah atau cara.

Pendepanan gejala rasuah tidak seharusnya diletakkan kepada bahu pihak berwewenang serta kerajaan semata-mata.  Akan tetapi, setiap daripada kalangan masyarakat seharusnya berperanan untuk memastikan gejala ini tidak membudaya dalam apa-apa juga ranah kehidupan.  Tidak dapat dinafikan dari segi ‘unsur pikat’ yang ‘ditawarkan’ cenderung untuk menjerumuskan seseorang untuk terlibat, sama ada secara langsung mahupun tidak langsung, dalam gejala ini, namun, pemahaman serta pengertian akan kesan yang mampu dihadirkan sewajarnya menjadi ‘benteng’ yang menampan ‘keterujaan’ sedemikian.

Komitmen serta kesungguhan yang dizahirkan pihak Kerajaan Negeri dan Pusat untuk membendung gejala ini tidak akan membawa apa-apa makna sekiranya tidak terdapat sokongan serta kerjasama daripada pelbagai pihak, termasuk masyarakat umum.  Pun demikian, di pihak yang berwajib dan berwewenang, nilai ketelusan atau transparency wajar diamal dan dipamerkan ketika mendepani kes-kes yang membabitkan gejala rasuah agar tidak berlaku persepsi umum bahawa wujud unsur ketidaktelusan ataupun ketidakselarasan tindakan serta keputusan pengendalian kes-kes berdasarkan kedudukan ataupun dalam istilah kini, kluster tertentu.    Usah ada lagi istilah ‘bilis’ dan ‘jerung’ kedengaran apabila penimbangtaraan dalam kes rasuah dibuat atau dimuktamadkan.  Apa-apapun kedudukan seseorang, unsur keadilan wajar ditegakkan.

Lindungi diri, lindungi bangsa, lindungi semua!

See author's posts


36 kru kapal persiaran disahkan positif Covid-19

OSLO: Seramai 36 anak kapal dikuarantin di dalam kapal persiaran Norway, MS Roald Amundsen selepas disahkan positif Covid-19, berikutan empat anak kapal lain sebelum itu didapati positif dan dimasukkan ke hospital, Jumaat lalu.

Pegawai media bandar Tromso, Pal Jakobsen, berkata daripada 158 kru, 36 daripadanya dijangkiti sekali gus menimbulkan kebimbangan kes itu akan meningkat semula di Norway.

Terdahulu syarikat kapal Hurtigruten sebelum ini mengenal pasti 33 orang positif iaitu kesemuanya warga Filipina selain tiga orang dari Perancis, Norway dan Jerman.

“Sebelum ini empat kru yang positif itu diasingkan beberapa hari disebabkan oleh penyakit lain, tetapi tidak mempunyai gejala Covid-19.

“Tidak ada alasan untuk mengesyaki Covid-19 sebaik kapal berlabuh di Tromso berdasarkan simptom yang ditunjukkan,” menurut kenyataan syarikat itu.

Kapal itu mempunyai kira-kira 180 penumpang sejak berlepas, pada 25 Julai lalu dan tiada seorang pun dilaporkan mempunyai simptom ketika belayar.

Kemudian semua penumpang diturunkan pada Jumaat lalu tetapi 60 daripadanya dikuarantin di Tromso.

Institut Kesihatan Awam Norway tidak menolak kemungkinan lebih banyak kes muncul tetapi hanya akan diketahui selepas ujian dijalankan, justeru mengesyorkan semua penumpang dikuarantin sementara menunggu keputusan.

Sehingga Jumaat lalu, sebanyak 9,208 kes disahkan Covid-19 dengan jumlah kematian 256 orang. – AFP

See author's posts


Ajaran sesat berasal dari negeri jiran

KETUA Polis Perak, Datuk Mior Faridalathrash Wahid dan Presiden Persatuan Lepasan Sekolah Clifford Kuala Kangsar, Datuk Sallehuddin Saidin menyertai Program Kayuhan Reunion antara Cliffordian Cycle Team (CCT) dan Old Cliffordian Association (OCA) di Dataran Pavillion, Kuala Kangsar semalam. • Foto BERNAMA

KUALA KANGSAR: Kegiatan ajaran sesat yang dikenal pasti berlaku di Perak, disyaki berasal dari negeri jiran dan bertapak di Daerah Muallim, kata Ketua Polis Perak Mior Faridalathrash Wahid.

“Ada satu kumpulan yang kita kenal pasti di (daerah) Muallim, kumpulan ini sebenarnya bergerak dari negeri jiran kemudian mereka membuat penempatan di Muallim,” katanya tanpa mendedahkan nama negeri jiran tersebut.

Beliau berkata demikian ketika ditemui pemberita pada Program Kayuhan Reunion antara Cliffordian Cycle Team (CCT) dengan Old Cliffordian Association (OCA) di Dataran Pavillion di sini semalam.

Mior Faridalathrash bagaimanapun berkata, pihaknya enggan mengulas lanjut mengenai kumpulan itu kerana siasatan dijalankan oleh Jabatan Agama Islam Perak (JAIPk).

Khamis lepas, polis mengesan kegiatan ajaran sesat di Perak berdasarkan video yang tular sebelum ini namun tidak mendedahkannya secara terperinci kerana masih dalam siasatan.

Pada Januari lepas, seorang lelaki memuat naik video secara penstriman langsung menerusi laman Facebook miliknya mendakwa kononnya berlaku perhimpunan ulama serta kemunculan Imam Mahdi di Sabah serta menunjukkan koleksi pedang dan keris yang dijual di sebuah kedai di Kuala Kangsar. – Bernama

See author's posts


Ketegangan memuncak

BANGKOK: Perdana Menteri Thailand, Prayut Chan-o-cha menggesa supaya semua pihak bertenang ekoran ketegangan yang semakin memuncak antara penyokong monarki dan pembangkang, semalam.

Negara itu sejak beberapa bulan lalu berdepan tunjuk perasaan besar-besaran oleh pemimpin pelajar yang menggesa pembaharuan demokratik, dengan beberapa lain bertindak lebih berani, termasuk mencabar sistem monarki.

Permintaan oleh gerakan itu mengejutkan keseluruhan institusi Diraja, menyebabkan penyokong setia mereka turut mengadakan bantahan dan terbabit dalam pergaduhan bersama pembangkang.

Prayut, yang peletakan jawatannya menjadi antara agenda utama gerakan berkenaan semalam berkata, kedua belah pihak berhak menyuarakan pendapat masing-masing, selagi tidak menyalahi undang-undang.

“Konfrontasi bukan cara untuk menyelesaikan masalah.Saya menggesa semua pihak mengelakkan diri daripada bergaduh dan melanggar undang-undang, manakala pihak berkuasa perlu menggunakan segala pendekatan dalam menguatkuasakan peraturan,” katanya selepas mesyuarat Kabinet.

Gesaan dibuat Prayut berlaku dua hari selepas polis menggunakan meriam air sebagai amaran terhadap perusuh yang cuba menyerahkan surat kepada Raja Maha Vajiralongkorn.

Ini adalah kali kedua kaedah seumpama itu digunakan bagi mengawal keadaan.

Prayut, bekas pemerintah tentera yang mula berkuasa sejak 2014 berkata, kerajaan tidak bersikap pilih kasih seperti didakwa.

Bagaimanapun setakat ini, sejumlah besar aktivis dan pemimpin pelajar ditahan dan didakwa kerana terbabit dalam bantahan.

Sebilangan mereka didakwa dengan tuduhan lebih serius seperti hasutan dan keganasan terhadap permaisuri, satu undang-undang yang jarang digunakan serta membawa kepada hukuman maksimum penjara seumur hidup.

Polis juga dipercayai tidak membuat sebarang penahanan pada bantahan dilakukan penyokong keluarga Diraja.

Sebelum ini, Panglima Tentera Darat Thailand, Jeneral Narongpan Jittkaewtae menolak khabar angin mengenai rampasan kuasa bagi mengakhiri ketegangan politik ekoran tunjuk perasaan antikerajaan.

Ketidaktentuan politik memuncak di Bangkok sejak pertengahan Julai, menuntut perubahan politik, Perdana Menteri Prayuth Chan o-cha meletakkan jawatan, pembubaran Parlimen, pindaan Perlembagaan dan reformasi monarki.

Ketegangan terus meningkat apabila kumpulan penunjuk perasaan mengadakan bantahan sejak beberapa minggu lalu.

Pemerhati politik berpendapat keadaan boleh bertukar menjadi ganas dan rampasan kuasa mungkin tercetus.-AFP

See author's posts


Sektor ekonomi beroperasi mulai 12 Mei

KUCHING: Aktiviti sektor ekonomi akan dibuka dan dibenarkan beroperasi mulai 12 Mei ini di seluruh Sarawak.

Keputusan ini dibuat setelah meneliti laporan yang dibentangkan oleh
Pengarah Jabatan Kesihatan Negeri Sarawak.

Timbalan Ketua Menteri Datuk Amar Douglas Uggah Embas berkata, prosedur
operasi standard (SOP) pengoperasian telah disediakan dan sedang dimaklumkan
kepada semua pihak yang terlibat dengan mengandungi aktiviti yang dibenarkan
dan aktiviti yang dilarang.

“Mana-mana pihak yang berhasrat untuk membuka semula aktiviti ekonomi
hendaklah memaklumkan kepada Jawatankuasa Pengurusan Bencana Bahagian
masing-masing,” katanya pada sidang media harian Covid-19, di sini
semalam.

Tambah Pengerusi Jawatankuasa Pengurusan Bencana Negeri  (JPBN) itu lagi, pihaknya yakin arahan baharu
untuk membuka aktiviti sektor ekonomi akan memberi kelegaan kepada rakyat
jelata yang selama ini terjejas punca pendapatan sepanjang tempoh Perintah
Kawalan Pergerakan (PKP) dikuatkuasakan sejak 18 Mac yang lalu.

“Walaubagaimanapun, keputusan ini dibuat tidak bermakna Kerajaan
Negeri Sarawak mengabaikan aspek kesihatan. Kedua-dua aspek kesihatan dan
ekonomi diambilkira demi kepentingan semua pihak,” ujarnya.

“Oleh itu SOP pengoperasian sektor ekonomi yang ketat disediakan bagi
memastikan langkah pematuhan dan pencegahan dipatuhi.

“Pihak penguatkuasaan seperti Pihak Berkuasa Tempatan, Polis DiRaja
Malaysia, Angkatan Pertahanan Awam, RELA akan menjalankan pemantauan dan
penguatkuasaan bagi memastikan pematuhan terhadap SOP.

“Tindakan tegas akan diambil terhadap pihak yang gagal mematuhi SOP
yang ditetapkan,” katanya.

Sebelum ini, Sarawak telah bersetuju untuk melaksanakan Perintah Kawalan
Pergerakan Bersyarat (PKPB) dengan
syarat SOP ditetapkan sesuai dengan keadaan di negeri ini.

“Selepas pemegang taruh memahami sepenuhnya SOP
ini, pendekatan seterusnya ialah memulakan operasi. Apabila operasi (sektor
perniagaan) ini bermula, kita boleh melakukan pemantauan, penyeliaan dan
penguatkuasaan dengan berkesan kerana jumlah mereka yang melaksanakan semua ini
sudah mencukupi.

“Tiada maknanya kita memperkenalkan SOP jika kita
tidak dapat melaksanakannya,” ujar Uggah baru-baru ini.

Tegas beliau lagi, Sarawak akan meneliti sektor-sektor
perniagaan yang dibenarkan beroperasi semula mengikut kategori zon Covid-19
kerana kira-kira 70 peratus daripada kawasan di negeri ini ketika ini adalah
zon hijau.

See author's posts


TM sambung semula operasi pada 12 Meimengutamakan

KUALA LUMPUR: Telekom
Malaysia Bhd (TM) akan memulakan semula operasinya pada 12 Mei depan yang
merangkumi pemasangan dan pemulihan perkhidmatan di premis pelanggan di semua
kawasan, kecuali yang berada di kawasan Perintah Kawalan Pergerakan
Dipertingkatkan (PKPD).

Sebanyak 182 gerai
TMpoint di seluruh negara juga akan dibuka semula pada tarikh yang sama tetapi
dengan skop kerja yang disemak semula – lima hari seminggu dari 8.30 pagi
hingga 4.00 petang selama bulan Ramadan, dan 9.00 pagi hingga 5.30 petang
selepas Ramadan, tertakluk kepada sebarang peraturan tambahan yang digariskan
oleh kerajaan negeri masing-masing.

Sebanyak 182 TMpoint
di seluruh negara juga akan dibuka semula pada tarikh yang sama tetapi dengan skop
kerja yang disemak semula – lima hari seminggu dari pukul 8.30 pagi hingga 4.00
petang pada sepanjang bulan Ramadan, dan 9.00 pagi hingga 5.30 petang
selepas bulan Ramadan, tertakluk kepada sebarang peraturan tambahan yang
dikeluarkan oleh kerajaan negeri masing-masing.

Dengan operasi
perkhidmatannya kembali aktif, TM akan mengutamakan kerja pemasangan dan
pemulihan yang tertunggak terlebih dahulu, sebelum meneruskankan kerja-kerja
yang baharu.

Fokusnya adalah untuk
menyiapkan kerja-kerja pesanan yang belum selesai dan kerja-kerja
pembaikan yang belum dilakukan sejak bermulanya PKP, sebelum meneruskan
yang baharu.

“Kami akan
meneruskan pemasangan dan pemulihan perkhidmatan termasuk aktiviti yang
memerlukan pasukan teknikal kami memasuki premis pelanggan di semua zon –
hijau, kuning dan merah – supaya pelanggan kami dapat menikmati sepenuhnya
perkhidmatan kami dan tetap produktif semasa mereka tinggal di rumah, kata
Ketua Pegawai Eksekutif Kumpulan TM, Datuk Noor Kamarul Anuar Nuruddin dalam
satu kenyataan.

Dia berkata TM
meminta kerjasama dan persefahaman daripada pelanggan untuk mematuhi protokol
keselamatan.

Maklumat lebih lanjut
boleh didapati di www.unifi.com.my.  Pelanggan juga dapat menghubungi TM melalui saluran
digitalnya termasuk aplikasi myunifi (tersedia untuk Android dan iOS), unifi
portal – unifi.com.my,  e-mel di help@tm.com.my atau Facebook
– https://www.facebook.com/weareunifi.- Bernama

See author's posts


Jentera kempen PBB Daro sudah bersedia

RAIHAN OMERA KAUSAR

Daro: Jentera Parti Pesaka Bumiputera Bersatu (PBB) Cawangan N.43 Daro bersama sayap Wanita dan Pemuda serta 25 rantingnya sudah bersiap sedia menghadapi Pilihan Raya Umum ke-15 (PRU-15).

Ahli Majlis Kerja Tertinggi PBB, Safiee Ahmad yang juga Ahli Dewan Undangan Negeri (ADUN) Daro berkata ini bagi menjamin kemenangan mutlak calon Gabungan Parti Sarawak (GPS) bagi kerusi Parlimen Igan.

“Jentera parti terus merapatkan barisannya bagi mempertahanan kemenangan calon GPS Parlimen P207 Igan dengan lebih gemilang,” katanya berucap ketika melancarkan jentera kempen PBB di sini hari ini.

Penyandang kerusi Parlimen Igan adalah Ahmad Johnie Zawawi.

Safiee berkata, ahli parti di setiap peringkat juga perlu bersedia menghadapi PRU15, memperkemaskan jentera parti dan harus meningkatkan semangat bekerja ssbagai satu pasukan serta menyematkan dalam sanubari perjuangan demi Sarawakku Sayang.

“Semua mesti membantu bersama usaha kerajaam GPS mempertahankan hak Sarawak selaras dengan Perjanjian Malaysia 1963 (MA63). Kemenangan besar GPS pada PRU-15 kali ini amat penting demi kestabilan politik negara serta kekuatan suara dan perjuangan Sarawak di Dewan Rakyat,” katanya.

Katanya, prestasi PBB Cawangan N43 Daro yang cemerlang dan sebagai kubu kuat GPS bukan sahaja perlu dipertahankan, malah terus dipertingkatkan.

Pada majlis sama, ahli-ahli parti diberi penerangan mengenai isu-isu semasa bagi menyiapkan ahli parti tersebut untuk menangkis dakyah pembangkang.

Setakat ini telah diumumkan calon Parti Amanah Negara (Amanah) dari Pakatan Harapan (PH) akan bertanding di Parlimen P207 Igan.

See author's posts


Abang Jo terima empat kunjungan hormat

KUCHING: Ketua Menteri, Datuk Patinggi Abang Johari Openg telah menerima tiga kunjungan hormat, bertempat di

Wisma Bapa Malaysia, Petra Jaya semalam.

Kunjungan pertama daripada Ketua Pengarah, Jabatan Bomba dan Penyelamat Malaysia, Dato’ Mohammad Hamdan Abdul Wahid.

Kunjungan berkenaan adalah bagi membincangkan pembangunan balai bomba dari segi tugasan pengoperasian, perkhidmatan, masa dan kaedah keselamatan kebakaran terutamanya di kawasan kawasan pedalaman seperti di rumah panjang dan sebagainya.

Turut hadir sama dalam kunjungan tersebut ialah Pengarah Bahagian Pembangunan (Putrajaya), Othman Abdullah, Pengarah Bomba Negeri Sarawak, Khirudin Drahman, Ketua Pengarah Bomba Malaysia, Dato’ Mohammad Hamdan Abdul Wahid, Pengarah Bahagian Keselamatan Kebakaran (Putrajaya), Edwin Galan Teruki dan Pengarah Bahagian Korporat (Putrajaya), Rohani Nadir.

Kunjungan kedua dilakukan oleh Menteri Dalam Negeri, Dato’ Seri Hamzah Zainudin berlangsung kira-kira 30 minit membincangkan beberapa perkara berkaitan isu keselamatan dalam negeri dan lain-lain isu yang berkaitan.

Manakala kunjungan ketiga Ketua Pengarah Perbadanan Produktiviti Malaysia (MPC) Dato’ Abdul Latif Haji Abu Seman di Wisma Bapa Malaysia, semalam.

Dalam kunjungan kira- kira 20 minit berkenaan adalah bagi membincangkan kerjasama dalam bidang tertentu seperti iOT yang boleh diterokai bersama oleh MPC dengan Kerajaan Sarawak.

Turut serta dalam rombongan tersebut ialah Setiausaha Korporat MPC, Roseleena Hashim, Presiden Persekutuan Perniagaan Sarawak, Datuk Abang Abdul Karim Tun Abang Openg, Pengarah MPC Wìlayah Sarawak Sarimah Misman dan Pengurus MPC Hafiza Atha Ahmad.

Sejurus selepas itu, Ketua Menteri menerima kunjungan hormat Ahli Suruhanjaya Perkhidmatan Awam Negeri Sarawak (SPANS) yang diketuai oleh Pengerusinya, Datu Abdul Ghafur Shariff berserta rombongannya bagi membincangkan beberapa perkara – perkara yang berkaitan.

Turut serta adalah Pengerusi SPANS Datu Abdul Ghafur dan Setiausaha SPANS Fathi Hanbali.

Oleh Alexandra Lorna

See author's posts


TMJ rasmi TMIYC

JOHOR BAHRU: Tunku Mahkota Johor Tunku Ismail Sultan Ibrahim semalam berkenan merasmikan Tunku Mahkota Ismail Youth Centre (TMIYC) dan pertubuhan bukan kerajaan (NGO) Southern Volunteers,di Hutan Bandar di sini, semalam.

Berangkat sama ke majlis berkenaan isteri baginda,Che’ Puan Khaleeda Bustamam.

Turut hadir, Menteri Besar Johor Datuk Hasni Mohammad, Setiausaha Kerajaan Johor Datuk Azmi Rohani, Pengerusi Jawatankuasa Pelancongan, Belia dan Sukan Johor Datuk Onn Hafiz Ghazi serta Datuk Bandar Johor Bahru Datuk Adib Azhari Daud.

TMIYC yang merupakan platform bagi komuniti belia menjalankan aktiviti rekreasi dan beriadah secara santai itu berkeluasan 6.07 hektar dengan menempatkan 11 kemudahan antaranya ‘Canopy Walk’,‘Youth Centre’,‘Mountain Bike Trails’, ‘Parkour Park’,‘Kiddo Ground’ serta ‘Skatepro’.

Hasni ketika berucap pada majlis berkenaan berkata,Kerajaan Johor sentiasa komited dalam usaha merangka dan melaksana pelbagai program bagi memperkasa golongan muda khususnya belia di negeri ini.

Beliau berkata, perasmian TMIYC semalam, merupakan langkah pertama bagi penubuhkan TMIYC di daerah lain di Johor.

Katanya, pembangunan TMIYC siap sepenuhnya pada Julai lepas dan ia diserahkan kepada Majlis Bandaraya Johor Bahru (MBJB) secara berperingkat,mulai 17 Disember.

“Di Johor terdapat lebih 1.5 juta orang muda yang berusia antara 14 hingga 39 tahun, Kita akan sentiasa membela, menyokong dan menyerlahkan bakat terbaik orang muda untuk negeri kita dan Malaysia.

“Kerajaan Negeri dalam Belanjawan Johor 2021 telah memperuntukkan sebanyak RM57.3 juta untuk melaksanakan pelbagai inisiatif berkaitan dengan nadi orang muda Johor,” katanya.

Beliau dalam pada itu berkata, pihaknya akan mewujudkan sebuah pangkalan data belia Johor dengan peruntukan RM500,000 menerusi agenda Johor Digital.

Pangkalan data tersebut katanya, akan membekalkan maklumat komprehensif berkaitan golongan belia kepada pembuat dasar negeri.

Mengenai Southern Volunteers, Hasni berkata,ia mampu menjadi pemangkin pembentukan budaya kesukarelaan dalam kalangan Bangsa Johor.

Menurutnya , Southern Volunteers juga bakal menjadi gerakan besar-besaran di peringkat akar umbi dan menggalas tanggungjawab dalam menjalankan misi kemanusiaan membantu golongan memerlukan sama ada di peringkat akar umbi mahupun luar negara.- Bernama

See author's posts


Twitter berhentikan lebih 6,000 pekerja – Musk

SAN FRANCISCO: Twitter telah memberhentikan lebih 6,000 pekerja iaitu sekitar 80 peratus tenaga kerjanya sejak akhir tahun lepas, kata Ketua Pegawai Eksekutifnya Elon Musk dalam temu bual dengan BBC, kelmarin.

Pengurangan tenaga kerja Twitter tidak dapat menandingi syarikat teknologi besar lain dari segi peratusan seperti Google, Amazon, Microsoft dan Meta yang telah mengurangkan puluhan ribu pekerja di seluruh dunia.

Twitter sedang berdepan pelbagai tindakan undang-undang daripada bekas pekerja berhubung isu pemberhentian dan faedah, Xinhua memetik laporan San Francisco Chronicle.

Syarikat itu mendakwa dalam ‘legal filing’ baru-baru ini bahawa “Twitter, Inc telah digabungkan menjadi X Corp dan tidak lagi wujud”.

Berdasarkan ‘legal filing’, X Corp ialah sebuah syarikat milik persendirian.

Syarikat induknya ialah X Holdings Corp. – Bernama-Xinhua

See author's posts


Hospital Sibu terima mesin haemodialysis dari WTK

SIBU: Kumpulan WTK menyumbangkan satu set mesin ‘haemodialysis’ dan ‘reverse osmosis’ berharga RM80,000 kepada Hospital Sibu.

Peralatan ini disampaikan oleh Pengarah Kumpulan WTK, Datin Sri Annie Wong kepada Timbalan Pengarah Hospital Sibu Dr Rachel Teng di Hospital Sibu, Isnin lalu.

Senator Robert Lau yang hadir pada majlis penyerahan peralatan terbabit memuji Kumpulan WTK kerana bertindak balas sekali lagi untuk membantu peralatan di Hospital Sibu.

“Kita harus berterima kasih kepada WTK kerana sekali lagi melaksanakan tanggungjawab untuk membantu menyumbangkan peralatan di Hospital Sibu.

“Ini merupakan salah satu peralatan perubatan penting untuk pengurusan wabak Covid-19 di Hospital Sibu,” katanya kepada pemberita setelah selesai upacara penyerahan peralatan terbabit.

Lau menambah, selain berterima kasih kepada Kumpulan WTK, beliau turut menzahirkan ucapan penghargaan kepada kakitangan Hospital Sibu kerana terus bekerja dengan baik dan berkerjasama dengan sektor swasta.

Dalam pada itu, Lau meminta orang ramai supaya mengamalkan gaya hidup sihat untuk menjaga buah pinggang mereka dan juga mencegah komplikasi kesihatan yang lain.

Dalam perkembangan lain, Lau mengulangi seruannya agar orang ramai terus mematuhi prosedur operasi standard (SOP) untuk mengelakkan Covid-19.

Oleh NURZILLA MOHAMAD

See author's posts


Penganggur ditahan miliki dadah

BINTANGOR: Pihak polis dari Ibu Pejabat Polis Daerah (IPD) Meradong berjaya merampas sejumlah dadah disyaki methamphetamin (syabu) dengan berat kasar 30.77 gram dan 19 biji pil disyaki Nimetazepam (Erimin 5) dengan nilai anggaran kasar RM4,000.

Ketua Polis Daerah (KPD) Bintangor, DSP Sekam Anoi berkata, pihak polis turut menangkap seorang suspek lelaki yang berusia 47 tahun.

“Pihak polis turut merampas wang tunai berjumlah RM3,969 daripada suspek.

“Serbuan dijalankan pihak polis di salah sebuah rumah di Jalan Sekolah sekitar 1.50 petang, 14 Jun,” katanya menerusi satu kenyataan kepada media, pagi semalam.

Katanya, dadah disyaki methamphetamin dan pil disyaki Nimetazepam tersebut ditemui dalam sebuah beg.

“Suspek yang ditangkap merupakan seorang penganggur dan mempunyai dua rekod kesalahan lampau berkaitan kes dadah.

“Ujian air kencing suspek juga didapati positif dadah methamphetamin.

“Suspek disiasat di bawah seksyen 39A(2) ADB 1952 yang boleh dikenakan hukuman penjara seumur hidup atau tidak kurang 5 tahun dan sebatan tidak kurang 10 kali,” ujarnya.

Tambahnya, suspek akan direman untuk siasatan lanjut.

Oleh Earl Anek

See author's posts


Larian Spartan Sarawak kembali lagi

RASMI… Dato Sri Abdul Karim Rahman Hamzah melakukan simbolik perasmiaan Spartan Race Sarawak 2022Bertempat di Bangunan Baitulmakmur 2 Medan Raya, Petra Jaya, semalam. •Foto HERRIEY NAHA

LARIAN Spartan Sarawak kembali diadakan pada tahun ini setelah ia ditangguh berikutan pandemik Covid-19 sebelum ini.

Menteri Belia, Sukan dan Pembangunan Usahawan Sarawak, Dato Sri Abdul Karim Rahman Hamzah berkata, ia akan diadakan pada 11 Jun dan 12 Jun 2022 di Institut Pertanian Sarawak dan Institut Kepimpinan Perkhidmatan Awam Sarawak, Jalan Semengoh, Kuching.

“Larian Spartan Sarawak dinobatkan sebagai perlumbaan Sparta yang paling sukar di Asia Tenggara oleh pelumba Spartan selepas acara julung kali diadakan di Sarawak pada 2019.

“Perlumbaan tahun ini juga akan menyaksikan para pelumba berhadapan dengan cabaran yang sama.

“Ia akan menampilkan dua kategori paling popular iaitu 5 kilometer Sprint dengan 20 halangan dan 10 kilometer Super dengan 25 halangan.

“Setiap pelumba yang melengkapkan perlumbaan ini akan mendapat baju Spartan 2022 yang unik dan pingat serta berhak untuk dipanggil pahlawan Sparta,” katanya.

Beliau berkata demikian pada sidang media larian Spartan Sarawak 2022 di Bangunan Baitulmakmur 2, semalam.

Mengulas lanjut, beliau berkata setakat hari ini, jumlah peserta yang berdaftar untuk perlumbaan akan datang ialah 1,058 pelumba.

“Perlumbaan itu dijangka menarik 2,500 peserta dengan 1,000 dari luar Malaysia.

“Malah larian spartan Sarawak 2022 ini akan meletakkan Sarawak pada peta sebagai destinasi pelancongan antarabangsa kerana acara itu dijangka menarik pelumba dari sekitar wilayah ini.

“Di samping perlumbaan, terdapat juga persidangan Sidang Kemuncak Pemilik dan Pelumba Spartan Asia Pasifik di mana pemilik perlumbaan dari rantau ini akan menghadirinya,” ujarnya.

Dalam pada itu, Abdul Karim berkata bagi mereka yang telah mendaftar untuk Larian Spartan Sarawak 2020, mereka layak untuk memindahkan dan menangguhkan tiket mereka ke perlumbaan tahun ini.

Katanya, mereka boleh menghantar e-mel kepada info@my.spartan.com

“Pendaftaran Baharu boleh didapati di https://my.spartan.com/en. Kemas kini biasa boleh didapati di laman Facebook dan Instagram Spartan Race Malaysia,” katanya.

Sementara itu, beliau berkata pada Oktober 2022, Spartan juga akan membawa The Borneo Trail Classic iaitu sebahagian daripada hentian Siri Kejohanan Dunia (STWC) Spartan Trail ke Sarawak.

“STWC mempunyai sembilan perhentian di seluruh dunia, merentasi empat benua termasuk Sarawak. Borneo Trail Classic adalah satu-satunya perhentian di seluruh Asia.

“Borneo Trail Classic akan menganjurkan dua kategori perlumbaan kejohanan dunia, iaitu 50 kilometer Trail dan 100 kilometer Trail Ultra.

“Borneo Trail Classic ini akan diadakan di Redeems Center, Kampung Apar, Kuching pada 14 hingga 16 Oktober 2022 di mana pelari akan berlumba melalui hutan, bukit, dan sungai ke garisan penamat di mana kejohanan Spartan Trail World Championship rasmi dan pingat akan diperolehi,” katanya.

Oleh JEAKQLEYN YACHO

See author's posts


Keselamatan rakyat terjamin

ADENG IDRUS

LAWAS: Kerajaan akan terus memastikan keselamatan rakyat
keseluruhan terjamin dalam mendepani wabak Covid-19.

Jawatan kuasa Pengurusan Bencana Daerah Lawas yang
mengadakan mesyuarat semalam telah mengarahkan Polis untuk bertindak tegas ke
atas mereka yang degil terhadap Perintah Kawalan Pergerakan(PKP).

Residen Bahagian Limbang Ir Ahmad Denney Ahmad Fauzi yang
mempengerusikan mesyuarat berkenaan turut mengarahkan semua agensi kerajaan
negeri dan persekutuan yang membarisi bahagian hadapan Covid-19 untuk saling
meningkatkan kerjasama.

Malahan perkongsian maklumat perlu sentiasa dikemas kini
agar semua yang terlibat dapat mempertingkatkan barisan masing-masing.

Pihak jawatan kuasa ini juga akan memastikan segala
bekalan keperluan rakyat sentiasa mencukupi dan rakyat tidak perlu bertindak
panik akibat penyebaran berbagai maklumat tidak sahih di media sosial.

Ir Ahmad Denney turut mendengar laporan perkembangan
terkini daripada Pengarah Hospital Bahagian Limbang, Ketua Polis Daerah Lawas
dan berbagai agensi berkaitan.

Keseluruhannya tahap kepatuhan penduduk Daerah Lawas
terhadap PKP ialah 95 peratus.

Justeru pihak Polis akan bertindak tegas dengan menangkap
mereka yang ingkar PKP dan mendakwa mereka mengikut peraturan yang ada.

Selain itu, sejumlah 37 orang telah dikuarantin di pusat
kuarantin Lawas yang bertempat di Stadium Tertutup.

Mereka ini adalah dalam kategori golongan yang disuspek
dan dalam pengawasan rapi atas faktor kesihatan dan simptom penyakit
berjangkit.

Residen Bahagian Limbang itu juga akan mengadakan
perjumpaan dengan rakan di Negara Brunei dalam memastikan laluan untuk melalui
negara berkenaaan masih boleh digunakan untuk kecemasan dan urusan rasmi.

Ini disebabkan Daerah Limbang dan Lawas terpisah oleh
negara Brunei di Temburong dan Brunei Muara menuju ke Miri.

Hadir sama ialah Pegawai Daerah Lawas Ladin Atok, Ketua
Polis Daerah Lawas, Pengarah-pengarah Hospital Daerah Limbang dan Lawas serta
agensi-agensi barisan hadapan lainnya.

Ir Ahmad Denney juga terus merayu agar semua penduduk di Daerah
Limbang dan Lawas untuk terus mematuhi PKP dan berdoa agar segala kemudaratan
ini berakhir segera.

Beliau juga menyampaikan salam Timbalan Ketua Menteri
Datuk Amar Haji Awang Tengah dan Timbalan Menteri Kemajuan Luar Bandar Malaysia
Dato Henry Sum Agong yang turut terkesan dengan PKP serta terlibat dalam
menguruskan berbagai perkara di peringkat negeri dan negara.

See author's posts


Dermasiswa B40 TVET diperkenal

SHAH ALAM: Perdana Menteri Datuk Seri Ismail Sabri Yaakob hari ini mengumumkan pelaksanaan Program Dermasiswa B40 Pendidikan Teknikal dan Latihan Vokasional (TVET), khusus untuk pelajar B40 yang mengikuti pengajian dalam bidang tersebut di institusi pengajian tinggi awam bawah seliaan Kementerian Pengajian Tinggi pada tahun ini.

Ismail Sabri berkata program tersebut dilaksanakan bagi meningkatkan motivasi dan galakan kepada pelajar untuk memilih bidang TVET dengan melibatkan seramai 1,000 orang pelajar bagi pengambilan pertama.

“Kerajaan menjangkakan program ini melibatkan implikasi kewangan berjumlah RM36.41 juta bagi setiap pengambilan,” katanya pada Majlis Perasmian Minggu TVET Negara 2022 di sini semalam.

Justeru beliau yakin program tersebut akan menawarkan lebih banyak peluang kepada anak-anak Keluarga Malaysia, terutamanya daripada kumpulan B40 mendapat akses pendidikan di peringkat lebih tinggi, seterusnya membina kerjaya dalam bidang TVET.

Beliau berkata TVET telah dikenal pasti sebagai satu daripada 14 pemacu perubahan dalam Rancangan Malaysia Ke-12 (RMK12) kerana sudah sampai masa TVET menjadi pilihan utama para belia dalam mempersiapkan diri mereka untuk masa depan sepertimana negara maju lain.

Turut hadir, Menteri Pengajian Tinggi Datuk Seri Dr Noraini Ahmad, Menteri Kanan Pendidikan Datuk Dr Radzi Jidin, Menteri Sumber Manusia Datuk Seri M. Saravanan, Menteri Pembangunan Luar Bandar Datuk Seri Mahdzir Khalid dan Menteri Belia dan Sukan Datuk Seri Faizal Azumu.

Pada majlis tersebut, Perdana Menteri turut mengisytiharkan 2 Jun sebagai Hari TVET Negara yang wajar disambut setiap tahun bagi menghargai sumbangan pelbagai pihak berkaitan TVET.

“Tarikh itu juga bersempena penubuhan Politeknik Ungku Omar, yang merupakan institusi penyedia TVET terawal negara sejak 1969,” katanya.

Ismail Sabri berkata selain pengisytiharan Hari TVET Negara, penganjuran Sambutan Minggu TVET Negara juga merupakan antara tindakan dalam Pelan Penjenamaan TVET Nasional.

Menurutnya keprihatinan kerajaan terhadap TVET diserlahkan dengan pembiayaan yang tinggi, iaitu 80 peratus penyedia TVET awam menawarkan program TVET secara percuma dan bagi tahun 2019 hingga 2021, sebanyak 171,412 program TVET di peringkat Diploma dan Sarjana Muda telah ditawarkan.

Perdana Menteri berkata kesedaran orang ramai terhadap pekerjaan sektor TVET yang memerlukan kemahiran spesifik dan menawarkan sumber pendapatan tinggi sudah meningkat tetapi belum mencapai tahap yang disasarkan.

Katanya anjakan paradigma mesti dilakukan bagi meningkatkan persepsi positif dengan sokongan ibu bapa, belia dan industri terhadap TVET. – Bernama

See author's posts


Orang ramai ada tanggungjawab besar perangi Covid-19

KUALA LUMPUR: Rakyat Malaysia secara umumnya menerima terlalu banyak maklumat minggu ini
berkaitan beberapa langkah dasar, selain kerajaan perlu menjernihkan kekeliruan
yang timbul mengenai moratorium pembayaran pinjaman sewa beli di samping
meredakan rasa khuatir warga mengenai pembukaan semula sebahagian ekonomi.

Isu moratorium itu akhirnya dijelaskan Bank Negara Malaysia, malah beberapa
bank menawarkan untuk menghapuskan sebarang faedah/keuntungan terakru, yang
sangat melegakan para peminjam.

Bagaimanapun, perdebatan mengenai penguatkuasaan Perintah Kawalan
Pergerakan Bersyarat (PKPB) masih berlanjutan.

Kebimbangan yang sememangnya berasas itu pasti menambahkan lagi kerisauan
mengenai keselamatan orang tersayang, namun inti bicaranya tidak sentiasa
kukuh.

Keputusan kerajaan, bermula dengan penguatkuasaan Perintah Kawalan
Pergerakan (PKP) sejak 18 Mac sehinggalah pengumuman Pakej Rangsangan Ekonomi
Prihatin bernilai RM260 bilion yang merangkumi peruntukan besar ke arah
memperkukuh perkhidmatan kesihatan serta menyokong golongan yang memerlukan,
secara umumnya disambut baik.

Kerajaan menggerakkan semua jenteranya sepanjang tempoh penguatkuasaan PKP,
yang menyaksikan pematuhan meningkat hingga 95 peratus, yang menjadi faktor
utama untuk meratakan lengkungan jangkitan Covid-19.

Keputusan kerajaan membenarkan aktiviti ekonomi dijalankan secara ‘terkawal
dan berhati-hati’ mulai hari ini, hanya dibuat selepas meneliti data yang ada
dan memastikan enam syarat yang disarankan Pertubuhan Kesihatan Sedunia (WHO)
telah dipenuhi, antaranya memiliki kapasiti sistem kesihatan yang mencukupi.

Dalam temu bual yang disiarkan di saluran televisyen TV3 semalam, Menteri
Kewangan, Tengku Datuk Seri Zafrul Abdul Aziz berkata negara kini menggunakan
hanya 30 peratus daripada kapasiti sistem kesihatan.

Beliau juga berkata kerajaan tidak memaksa mana-mana syarikat untuk
memulakan semula operasi sekiranya mereka belum bersedia untuk menjalankan
prosedur operasi standard (SOP) seperti pemeriksaan suhu badan.

Perlu diingatkan di sini, pembukaan semula sebahagian ekonomi itu bermaksud
PKP masih berkuat kuasa sehingga 12 Mei dan mungkin boleh dilanjutkan lagi.

Aktiviti melibatkan perhimpunan besar kekal dilarang, seperti menonton
wayang di pawagam, bazar, taman tema dan pameran malah semua sekolah, kolej dan
institusi pengajian tinggi juga masih ditutup.

Kerajaan menasihatkan agar sektor awam dan sektor ekonomi lain untuk terus
mengamalkan bekerja dari rumah sebanyak yang mungkin.

Krisis kesihatan yang dicetuskan Covid-19 dan kesannya yang berlaku ke atas
ekonomi tidak pernah berlaku sebelum ini.

Penawar bagi pandemik ini masih lagi tidak ditemui demikian juga bagi
menetapkan modus operandi jelas mengenai bagaimana untuk mana-mana kerajaan
sewajarnya membuka semula ekonomi mereka.

Panduan paling hampir yang kita ada adalah beberapa syarat disediakan WHO,
yang dipatuhi oleh kerajaan.

Penyambungan semula aktiviti perniagaan perlu dilaksanakan pada mana-mana
peringkat memandangkan kerajaan berusaha untuk mencapai keseimbangan bukan
sahaja di antara kesihatan dengan permintaan ekonomi, malah di antara  kehidupan dengan mata pencarian.

Tengku Zafrul berkata kerajaan mempunyai pelan enam fasa bagi pembukaan
semula ekonomi seperti yang digariskan WHO memutuskan (resolve), berdaya tahan
(resilient), memulakan semula (restart), pemulihan (recovery), menggiatkan
(revitalise) dan membuat pembaharuan (reform), 6R dan negara kini berada pada
fasa ketiga.

Perdana Menteri Tan Sri Muhyiddin Yassin, semasa mengumumkan PKPB dalam
perutusan khas Hari Pekerja berkata pematuhan ketat terhadap SOP yang
ditetapkan pihak berkuasa adalah perlu.

Antara SOP itu ialah penjarakan sosial sekurang-kurangnya satu meter; kerap
mencuci tangan dengan sabun dan air atau menggunakan pensanitasi tangan;
memakai penutup hidung dan mulut serta saringan kesihatan di pintu masuk
premis.

Pada masa sama, pihak berkuasa juga akan memberi keutamaan untuk melindungi
kumpulan berisiko tinggi seperti kanak-kanak, bayi, warga emas dan orang
kelainan upaya.

SOP lain adalah bilangan penumpang dalam kenderaan awam perlu mengambil
kira penjarakan sosial; menggalakkan transaksi secara dalam talian serta
melaporkan segera kepada Jabatan Kesihatan jika terdapat maklumat mengenai
jangkitan Covid-19.

Walaupun langkah melonggarkan pergerakan di bawah PKPB telah mendapat banyak
kritikan daripada organisasi tertentu dan orang ramai, rakyat Malaysia harus
menyedari bahawa mereka juga mempunyai tanggungjawab besar untuk memastikan
keluk jangkitan Covid-29 kekal rata.

Ya, kini menjadi tanggungjawab orang ramai untuk membuat perubahan dalam
perang negara ke atas wabak ini.

Kita perlu mempunyai disiplin dan terus mengamalkan penjarakan sosial
selain bersikap mementingkan tahap kebersihan yang tinggi satu norma baharu.

Seperti yang diungkapkan Ketua Pengarah Kesihatan, Datuk Dr Noor Hisham
Abdullah: “sekarang tempat paling selamat adalah rumah untuk anda benar-benar
memutuskan penularan Covid-19.”

Justeru, usahlah melangkah keluar dari rumah anda jika tiada alasan kukuh.
– Bernama

See author's posts


Rolland Duat lawat petugas barisan hadapan

AKUN GIMAN

JULAU: Ahli Dewan Undangan Negeri (ADUN) Meluan, Rolland
Duat turun padang melawat petugas Sekatan Jalan Raya (SJR) di simpang Julau semalam
sempena Perintah Kawalan Pergerakan (PKP) Covid-19.

Kehadiran Rolland sedikit sebanyak memberi motivasi
kepada petugas untuk terus setia menjalankan amanah dan tanggungjawab mereka.

Beliau mengucapkan Selamat Hari Polis Ke 213 kepada semua
pegawai dan anggota Polis Diraja Malaysia (PDRM) di seluruh Malaysia.

“Di kesempatan ini, saya ingin mengucapkan setinggi
penghargaan di atas pengorbanan PDRM khasnya dalam situasi Covid-19 ini,”
jelasnya.

Rolland telah menghulurkan sumbangan air minuman dan
makanan kepada Ibupejabat Polis Daerah (IPD) Julau.

Sumbangan berupa air mineral, air kotak dan pelbagai
jenis makanan telah dimulakan sejak 19 Mac lalu dan akan terus disalurkan
sepanjang tempoh penugasan Perintah Kawalan Pergerakan (PKP) Covid-19.

Turut sama menerima sumbangan itu ialah Ikatan Relawan
Malaysia (RELA) Daerah Julau.

See author's posts


Keibuan Nancy menyerlah

KUCHING: Dalam kesibukan berkempen, calon Gabungan Parti Sarawak (GPS) bagi kerusi Parlimen Santubong, Dato Sri Nancy Shukry sempat mendukung seorang anak kecil (gambar) ketika berkunjung ke Kampung Bako, hari ini.

Kemesraan sikap keibuan Nancy itu mendapat perhatian orang ramai.

Nancy meluangkan masa melawat petugas bilik gerakan GPS bagi Ranting kampung Hulu Bako, ranting kampung Tengah  Bako dan Ranting Kampung Hilir Bako.

See author's posts


Bawa transformasi dalam pasaran kerja

KUALA LUMPUR: Pandemik Covid-19 bukan sahaja mengubah tingkah laku pengguna dalam berbelanja, malah membawa transformasi dalam pasaran kerja pada masa ini.

Data daripada platform pengambilan pekerja dalam talian, MauKerja.my mendapati kebanyakan majikan mencari individu untuk mengisi jawatan bekerja separuh masa dan pekerjaan sepenuh masa berasaskan dalam talian.

Ketua Pegawai Eksekutifnya, Ray Teng berkata, kerajaan perlu memberi perhatian terhadap trend seumpama ini dalam Pelan Pemulihan Ekonomi Jangka Pendek yang akan diumumkan Perdana Menteri Tan Sri Muhyiddin Yassin semalam.

“Mengambil kira situasi mencabar yang dijangka berterusan di Malaysia dalam tempoh beberapa bulan akan datang, kami berharap kerajaan akan membantu pencari kerja dengan memberi galakan dan menyediakan insentif kepada syarikat untuk mempercepatkan proses pengambilan,” katanya kepada Bernama TV baru-baru ini.

Teng berkata 30 peratus daripada syarikat di platform MauKerja.my masih aktif menjalankan proses pengambilan, namun, menurutnya muncul trend pekerjaan baharu apabila syarikat terbabit mula meneroka kaedah baharu dalam menjalankan perniagaan.

Jelasnya, sebelum ini, majikan mengambil pekerja untuk kedai fizikal, namun, kini kebanyakannya mencari individu yang boleh membuat jualan dan pemasaran menerusi ‘Facebook Live’ dan platform dalam talian yang lain.

“Bekerja secara dalam talian memerlukan pekerja diberi kemahiran semula dan dilatih semula untuk mengendalikan persekitaran dan teknologi baharu,” katanya.

Teng berkata apabila Perintah Kawalan Pergerakan (PKP) diumumkan pada Mac lepas, jumlah pekerjaan yang disenaraikan dalam platform pengambilan pekerja dalam talian itu telah merosot sebanyak 70 peratus, namun pasaran kerja mula mengalami perubahan pada Mei.

Sementara itu, Pengasas Bersama dan Ketua Pegawai Eksekutif GoGet, Francesca Chia Xiat Lin berharap kerajaan akan terus menyediakan langkah-langkah komprehensif untuk membantu syarikat memulakan dan mengekalkan aktiviti perniagaan mereka, di samping merangsang pertumbuhan penggunaan swasta.

“Perlu ada kaedah untuk merendahkan kos sara hidup rakyat, khususnya membabitkan keperluan asas bagi membolehkan rakyat membelanjakan pendapatan boleh guna mereka untuk menyokong sektor-sektor yang menghadapi cabaran termasuk pemula niaga dan perusahaan kecil dan sederhana di negara ini,” kata Chia. – Bernama

See author's posts


SELAMATKAN PROJEK ‘SAKIT’

KUCHING: Pemilihan kontraktor penyiap bagi menyelamatkan projek ‘sakit’ yang lewat pembinaan atau gagal siap mengikut jadual dilakukan melalui proses saringan ketat oleh Kementerian Kerja Raya.

Menteri Kanan Kerja Raya Dato Sri Fadillah Yusof berkata, ini bagi memastikan hanya kontraktor yang mempunyai rekod prestasi baik sahaja dipilih bagi menyelamatkan sesuatu projek.

Beliau berkata antara aspek penilaian yang dilihat termasuk kekuatan kewangan, pengalaman serta keupayaan teknikal juga aset-aset syarikat kontraktor tersebut.

“Mereka harus mempunyai rekod prestasi baik. Adalah lebih cepat untuk kita memulihkan projek berbanding jika kita ikut proses biasa untuk buka semula tender dan sebagainya yang ambil masa lama,” katanya kepada pemberita selepas menghadiri majlis Sesi libat urus bersama media di sini semalam.

Fadillah menjelaskan buat masa ini pengambilan kontraktor penyiap dilaksanakan melalui permohonan terbuka.

“Kita ambil mereka melalui pelawaan secara terbuka. Kita buka supaya mereka boleh mohon dan dari situ kita buat saringan.

“Yang memohon untuk menjadi kontraktor penyiap ini memang ramai tetapi yang dapat sedikit (kerana saringan ketat),” katanya.

Semalam, Fadillah berkata sebanyak 15 projek infrastruktur Kementerian Kerja Raya di Sabah dan Sarawak diklasifikasikan sebagai projek ‘sakit’ yang lewat pembinaan serta gagal siap mengikut jadual.

Beliau berkata kontraktor penyiap baharu juga telah dan akan dilantik kementeriannya bagi menyiapkan projek-projek tersebut.

– Bernama

See author's posts


SDW Sarawak platform strategik

• Angkat reka bentuk produk kreatif tempatan tembusi pasaran antarabangsa

KUCHING: Sudah tiba masanya Sarawak memulakan dan memberi tumpuan kepada reka bentuk produk kreatif tempatan untuk menembusi pasaran antarabangsa, kata Datuk Amar Awang Tengah Ali Hasan.

Timbalan Premier Sarawak itu berkata, Minggu Reka Bentuk (SDW) Sarawak yang bertemakan ‘Design For Tomorrow’ itu juga dianjurkan tepat pada masanya bagi menyemai dan mempromosikan kepentingan reka bentuk untuk perniagaan dan pemerkasaan kreativiti dalam masyarakat.

“Acara ini sememangnya merupakan platform strategik untuk golongan pereka dan pengeluar tempatan membina serta meningkatkan imej produk Sarawak melalui reka bentuk kreatif,” katanya.

Beliau berkata demikian ketika berucap pada Majlis Perasmian Minggu Reka Bentuk Sarawak 2023 di Pusat Konvensyen Borneo Kuching (BCCK)di sini, hari ini.

Dalam pada itu, Awang Tengah juga menegaskan kepelbagaian budaya di Sarawak mampu memberi manfaat kepada aspek reka bentuk kreatif di Sarawak.

“Penganjuran Minggu Reka Bentuk (SDW) Sarawak yang pertama kali dianjurkan itu mampu menyemarakkan aspirasi kerja-kerja kreatif dan rentuk bentuk dalam menyumbang kepada pembangunan ekonomi Sarawak,” ujarnya.

Dalam pada itu, beliau yang juga Menteri Perdagangan Antarabangsa dan Industri berharap Pusat Reka Bentuk Sarawak (Saradec) dapat mencapai sasarannya untuk melahirkan 100 pereka perabot menjelang 2030.

Beliau berkata Saradec, anak syarikat milik penuh Perbadanan Kemajuan Perusahaan Kayu Sarawak(PUSAKA) ditubuhkan pada 2021 sejajar dengan penubuhan Kursi Pusaka di Universiti Malaysia Sarawak (Unimas) pada 2016.

Kursi Pusaka berhasrat untuk menjalankan penyelidikan dan pembangunan produk kayu bernilai tambah tinggi, khususnya perabot, dan memilih graduan muda Unimas untuk dilatih sebagai pereka dan penyelidik profesional dalam bidang yang sama.

“Program ini (SayD’SignersSarawak) telah menghasilkan ratusan rekaan kreatif oleh pereka muda, bersama dengan banyak prototaip. Hari ini, pada acara ini (Sarawak Design Week), prototaip ini dipamerkan untuk pengunjung dan pelawat untuk melihat sendiri hasil karya mereka.

“Saya berharap pereka muda akan mengambil peluang ini untuk meluaskan rangkaian dan berbincang dengan pereka terkenal dan mapan yang hadir dan dijemput oleh Saradec untuk bercakap dan berkongsi pengalaman mereka.

“Saya amat berbesar hati dengan pencapaian program ini dan berharap ia mampu melahirkan 100 pereka perabot yang disasarkan menjelang 2030,” katanya.

Oleh Shahrul Qaizat & Mohd Neenatul Aizal

See author's posts


Kemas kini data peribadi penduduk kampung

KUCHING: Ketua masyarakat di Sarawak disarankan mengemaskini data peribadi setiap penduduk kampung.

Ahli Parlimen Petra Jaya, Dato’ Sri Fadillah Yusof berkata, ini penting agar mudah bagi kerajaan negeri dan persekutuan menyalurkan bantuan ketika negara berdepan dengan bencana.

“Ketua masyarakat seperti penghulu dan ketua kaum hendaklah sentiasa mengemaskini data penduduk dan kenal siapa di bawah jagaannya.

“Hal ini penting kerana melalui data berkenaan, maka mudah untuk kita (kerajaan) menyalurkan bantuan kepada penduduk kampung supaya tidak ada orang yang tercicir mendapat bantuan,” katanya ketika merasmikan Mesyuarat Agung Dwi Tahunan Persatuan Ketua Masyarakat Melayu Bahagian Kuching di salah sebuah hotel terkemuka, di sini semalam.

Fadillah yang juga Menteri Kanan Kerja Raya menasihati ketua masyarakat supaya bertanggungjawab dan sentiasa amanah dalam menjalankan tugas.

“Saya tahu, ini bukan senang kerana memerlukan kerja-kerja yang berterusan. Sebagai pemimpin kena tingkatkan pengetahuan dan guna teknologi untuk memudahkan kerja-kerja mengemaskini data penduduk,” ujarnya.

Beliau turut mengesyorkan kepada ketua masyarakat supaya mencari pakar atau belia yang mahir dalam bidang komputer agar dapat bekerjasama membantu mengemaskini data penduduk.

“Kita tidak mahu penduduk B40 tercicir daripada mendapat bantuan, oleh itu belia yang mahir dalam bidang komputer perlu rebut peluang ini untuk membantu ketua masyarakat.

“Apa yang kita lakukan di dunia ini dengan membantu orang lain, akan kita jawab di akhirat kelak,” katanya.

Oleh Nur Ain Otsman

See author's posts


Harga MSM sekitar RM2,500-RM2,600 satu tan

KUALA LUMPUR: FGV Holdings Bhd menyasarkan Minyak Sawit Mentah (MSM) diniagakan dalam jajaran harga RM2,500 hingga RM2,600 satu tan pada separuh pertama bagi tahun kewangan berakhir 31 Disember 2021 (TK21).

Ketua Pegawai Eksekutif Kumpulan, Datuk Haris Fadzilah Hassan berkata, memandangkan harga MSM di paras agak kukuh melebihi RM3,000 satu tan pada masa ini, unjuran berkenaan telah mengambil kira faktor penawaran, permintaan serta cuaca yang boleh menjejaskan pengeluaran.

“Walaupun keadaan agak baik bagi tempoh enam bulan akan datang, kami sebaliknya berpandangan konservatif mengenai pergerakan harga bagi tahun penuh 2021,” katanya pada sesi taklimat media mengenai prestasi suku ketiga TK20 kumpulan itu, semalam.

Bagi suku keempat TK20, beliau berkata FGV menyasarkan hasil tandan buah segar dan MSM akan terjejas oleh ketidaktentuan cuaca serta perintah kawalan di Sabah dengan harga MSM kekal kukuh sehingga akhir tahun ini.

Mengulas isu kekurangan tenaga kerja asing, beliau berkata kumpulan itu menjangkakan 90 peratus daripada keseluruhan keperluan tenaga terbabit dapat dipenuhi dalam suku semasa walaupun ia berkurangan empat peratus daripada suku ketiga TK20.

Bagi 2021, beliau berkata FGV akan terus berpandukan dasar kerajaan berhubung pengambilan tenaga kerja asing bagi menangani kekurangan tersebut yang merupakan antara faktor mempengaruhi pengeluaran komoditi itu.

“Bagi perniagaan gula, peningkatan kapasiti MSM Malaysia Holdings Bhd bagi produk nilai tambah membabitkan gula cecair dan sirap di MSM Johor, dijangka siap pada suku keempat TK20.

“Mereka akan turut meneruskan kaedah pemerolehan gula mentah pada 2021 yang menyamai dengan apa yang telah diusahakan pada tahun ini,” katanya.

Mengulas prestasi perniagaan logistik, beliau berkata kumpulan itu telah berjaya mendapat kontrak luar baharu selama tiga tahun daripada seorang pelanggan membabitkan usaha mengangkut 165,000 tan MSM setahun.

Pada masa sama, kumpulan itu akan turut menyaksikan kemudahan penyimpanan tambahan berkapasiti 15,600 tan di Pasir Gudang, Johor dan Pelabuhan Klang, Selangor, dapat disiapkan.

Haris Fadzilah berkata, bagi perniagaan makanan baharu terutamanya produk-produk pengguna dan usaha secara bersepadu, FGV setakat ini telah melancarkan tiga makanan perlu di bawah jenama utamanya SAJI iaitu beras, gula halus dan santan.

Menurutnya, FGV turut menerima lesen borong beras oleh Kementerian Pertanian dan Industri Asas Tani pada Jun lepas yang akan membuka peluang baharu dalam perniagaan tersebut.

Ini termasuk memulakan penanaman 28 hektar benih padi wangi MRQ76 di Sungai Leman, Selangor dan Seberang Perak, Perak.

Benih MRQ76 itu yang dijadualkan dituai menjelang Januari 2021, akan digunakan bagi memulakan skim kontrak FGV seluas 500 hektar.

“Selain itu, terdapat kilang susu segar menerusi ladang kami di Linggi yang berkapasiti 30,000 liter sehari dengan kemudahan itu dibina dan dijangka siap pada separuh pertama 2021,” katanya.

Ladang berkenaan sebelum ini menjalani kerja-kerja naik taraf dan akan diteliti menjelang pertengahan Disember 2020 sebelum menerima kumpulan baharu 132 ekor lembu dari Australia.

Mengulas isu tindakan Jabatan Perlindungan Sempadan dan Kastam (CBP) Amerika Syarikat (AS) berhubung perintah sekatan pelepasan minyak sawit FGV dan produk berasaskannya, beliau berkata kumpulan itu komited untuk mengambil semua langkah sewajarnya bagi pembatalan arahan tersebut.- Bernama

See author's posts


Kerajaan pergiat sektor pelancongan domestik

KUCHING: Kementerian Pelancongan, Kesenian dan Kebudayaan bersama Perbadanan Perhutanan Sarawak (SFC) bekerjasama mempergiatkan sektor pelancongan domestik di negeri ini.

Menterinya, Datuk Abdul Karim Rahman Hamzah berkata, kerajaan negeri menerusi kementeriannya sentiasa mencari jalan untuk melonjakkam ekonomi dan jumlah pelancong ke Sarawak ketika negara berhadapan pandemik Covid-19.

“Sarawak mempunyai 66 Kawasan Terlindung Sepenuhnya, termasuk 46 Taman Negara, lima Santuari Hidupan Liar dan 15 Rizab Semulajadi.

“Ada banyak lagi yang boleh ditawarkan oleh Sarawak untuk dinikmati oleh para pelancong ketika negara berdepan Covid-19,” katanya pada sidang media selepas menyertai ‘Urban Forest Night Walk’ di Rizab Semulajadi Samajaya, malam kelmarin.

Mengenai Rizab Semulajadi Samajaya, ia terkenal dengan trek joging yang berjaya menarik 20,000 pelari setiap bulan.

“Saya percaya produk ekopelancongan baharu ini akan menjadi peluang yang baik bagi pengunjung untuk melihat spesies nokturnal yang hanya keluar pada waktu malam, seperti spesies katak, Lemur terbang dan burung nokturnal,” ujarnya.

Bagi mereka yang ingin merasai ‘Urban Forest Night Walk’, pendaftaran boleh dibuat di Rizab Semulajadi Samajaya dan Pusat Maklumat Pelawat (VIC).

Bayaran masuk RM50 bagi kumpulan terdiri daripada 1-5 orang sementara RM10 bagi setiap seorang jika lebih daripada lima orang.

Mereka yang berminat boleh menghubungi talian 082-365194 atau VIC di talian 082-248088 dan Urban Forest Night Walk dibuka tiga malam seminggu (Isnin, Rabu dan Jumaat).

Oleh Nur Ain Otsman

See author's posts